text:
सरकार त 23 कए बनत, मुदा पहिल, दोसर आ तेसर चरण मे 14टा लोकसभा क्षेत्रक मतदाता अपन मत द एक प्रकार स सरकार बना देतथि। एकरा एक प्रकार स सरकार क गर्भ धारण कही सकैत छी। मतदानक बाद आब इ बहुत हद तक साफ सेहो देखा रहल अछि जे लोकसभा क तसवीर मे केहन अंतर हुए जा रहल अछि। पहिल आ दोसर चरण शांति स गुजरल। ओना एहि चुनाव मे सेहो दलान परका गप आ अंगनाक चर्चा मे भारी अंतर देखल जा रहल अछि। दलान परका चुनावी मुद्दा मे जाति प्रबल अछि, मुदा अंगना मे जाति कमजोर देखल । गाछी मे खेलाइत नव मतदाता लेल विकास सबस पैघ चुनावी मुद्दा अछि। राजगक स्थिति सबस नीक देखा रहल अछि, मुदा जदयू कए उम्मीद स बेसी सीट भेटबाक उम्मीद कम अछि। ओना अपन लालटेन बचेबा मे लालू कारगर देखा रहल छथि। कुल मिला कए राजग एखन धरि भेल मतदान में 7टा सीट लेबा मे सफल देखा रहल अछि, जखन कि महागठबंधनक झोली मे 7टा सीट आबि सकैत अछि। ओना इ नहि त ओपिनियन पोलक आंकडा छी आ ने एक्जिट पोलक सर्वे, इ केवल एकटा चर्चाक बाद तय कैल गिनती छी, जे आगू बदलि सकैत अछि। चुनाव के बाद आब लोक सभ कए नजर वोटक गिनती पर लागल छनि। गिनती 23 मई कए अछि। 23 तारीख कए दुपहरियाक बाद तक तस्वीर काफी किछु साफ भ जाएत। पैघ कवरेजक मुकाबला करबा लेल हम तैयार नहि छी, मुदा इसमाद अपन सामर्थ स अहां तक समाद पहुंचेबा मे लगल अछि। पिछला चुनाव जकां जहाआंरा, हेमा, नीता, साधाना संग सुनील, प्रीतिलता मल्लिक, आओर कुमुद . परिणाम त 23 कए आउत मुदा 9टा क्षेत्रक मतदाता आइ कहि देलथि जे ‘हम सब बना देलहुं सरकार’।
पटना । लोकसभा चुनाव क तेसर चरण मे पांच सीट पर शांतिपूर्ण मतदान भेल। मधेपुरा, सुपौल, अररिया, खगड़िया आ झंझारपुर मे कुल 82 उम्मीदवार क भविष्य क फैसला इवीएम मे दर्ज भ गेल। किछु जगह पर इवीएम गडबडी क सूचना क अतिरिक्त कोनो प्रकार क गडबडी क सूचना नहि अछि। भोर सात बजे स लोक कतार मे देखल गेल।
निर्वाचन विभाग स भेटल आंकड़ क मुताबिक बिहार क पांच सीट पर लगभग 59.96 प्रतिशत मतदाता अपन मताधिकार क प्रयोग केलथि। निर्वाचन विभाग स झंझारपुर मे 56.96 प्रतिशत, सुपौल मे 60.80 प्रतिशत, अररिया मे 62.34 प्रतिशत, मधेपुरा मे 59.12 प्रतिशत आ खगड़िया मे 58.83 प्रतिशत मतदान भेल।
महिला मे वोट देबा लेल खासा उत्साह देखल गेल। परबता विधानसभा क बूथ नंबर 133 पर 108 सालक महिला वोट देलथि।
उल्लेखनीय अछि जे एहि चरण मे एनडीए दिस स जेडीयू तीन, बीजेपी आ एलजेपी एक-एक प्रत्याशी मैदान मे उतारने अछि, जखनकि विपक्षी गठबंधन मे आरजेडी तीन आ कांग्रेस संग वीआईपी एक-एक सीट क दावेदार अछि।
मधेपुरा स 13 उम्मीदवार मैदान मे छथि, मुदा मुकाबला तीन प्रमुख उम्मीदवार क बीच अछि। आरजेडी क शरद यादव, जेडीयू क दिनेश चंद्र यादव आ वर्तमान सांसद राजेश रंजन उर्फ पप्पू यादव में शरद क जीतक संभावना कम बुझा रहल अछि। मधेपुरा मे पप्पू यादव चाहे जीतथि बा नहि मुदा सुपौल मे रंजीता क स्थिति नीक अछि। सुपौल लोकसभा सीट स कुल 20 उम्मीदवार मैदान मे छथि, मुदा असली मुकाबला कांग्रेस क सांसद रंजीत रंजन आ जेडीयू क दिलेश्वर कामत क बीच अछि।
झंझारपुर मे सेहो त्रिकोणीय मुकाबला अछि। झंझारपुर लोकसभा सीट पर जेडीयू क रामप्रीत मंडल आ आरजेडी क गुलाब यादव क बीच मुकाबला अछि, मुदा देवेंद्र प्रसाद यादव क मैदान में आबि गेला स जदयू क इ सीट पक्का बुझा रहल अछि। अररिया मे कहबा लेल 12 प्रत्याशी मैदान मे छथि, मुदा बीजेपी क प्रदीप कुमार सिंह आ महागठबंधन दिस स वर्तमान सांसद सरफराज आलम क बीच मुकाबला रहल। इ सीट गठबंधन बचा सकैत अछि। खगड़िया क चुनावी समर मे सन ऑफ मल्लाह क नाम स मशहरू मुकेश सहनी मैदान मे छथि। ओ महागठबंधन दिस स विकासशील इंसान पार्टी क उम्मीदवार छथि। हिनकर सामने एलजेपी क महबूब अली कैसर मैदान मे छथि। अगर मुनिया फैक्टर काज केलक त इ सीट गठबंधनक खाता मे आबि सकैत अछि।
दोसर चरण
पटना । पांच लोकसभा सीट लेल भेल दोसर चरण क मतदान शांतिपूर्ण संपन्न भेल। एहि दौरान करीब 62.52 प्रतिशत मतदाता मतदान केलथि। भोर 7 बजे स लकए सांझ 6 बजे तक वोटिंग भेल। एहि मे किशनगंज मे 63.04 प्रतिशत, कटिहार मे 61.10 प्रतिशत, बांका मे 57.46 प्रतिशत, भागलपुर मे 55.14 प्रतिशत आ पूर्णिया मे 62.5 प्रतिशत मतदाता मतदान कलथि। 2014 क चुनाव मे मोदी लहर क बावजूउ एहि पांच सीट मे स कोनो सीट पर भाजपा नहि जीतल छल। जदयू मात्र एकटा सीट जीतल छल। एहि बेर सेहो एहि पांच ठाम राजग क खाता खोलबाक जिम्मा जदयू पर अछि। भाजपा कतहु स मैदान मे नहि अछि। एहन मे नीतीश कुमार क प्रतिष्ठा दांव पर लागल अछि।
एहि सीट सब पर मुस्लिम क तादाद बेसी अछि। कांग्रेस-राजद क दबदबा है। 2014 क चुनाव नतीजा पर गौर करि त पांच सीट मे स महज एक सीट (पूर्णिया) पर जदयू जीतल छल। बाकी महागठबंधन क खाता क सीट अछि।
किशनगंज मे तिकोना मुकाबला अछि। संभव अछि 2014 दोहरा जाये। ओना औवेशी क पार्टी किछु ठाम नीक वोट कअलक अछि जाहि स जदयू क जीतबाक संभावना सेहो अछि। मुस्लिम बहुल एहि सीट पर मुस्लिम क संख्या 70 प्रतिशत अछि। 14 प्रत्याशी मैदान मे छथि। कांग्रेस स डॉ. मोहम्मद जावेद, जेडीयू स सईद महमूद अशरफ आ असदुद्दीन ओवैसी क पार्टी ऑल इंडिया मजलिस- ए- इत्तेहादुल मुसलमीन अख्तरुल इमान। ओना इ सीट कांग्रेस लेल सुभितगर लागि रहल अछि।
कटिहार क सियासत मे तीन दशक स तारिक अनवर क उपस्थिति अनवरत अछि। हालांकि एहि ठाम 9 प्रत्याशी मैदान मे छथि, मुदा एहि बेर महागठबंधन दिस स कांग्रेस क तारिक अनवर त एनडीए दिस स जदयू क दुलाल चंद्र गोस्वामी क बीच मुख्स मुकाबला अछि। एनसीपी स कांग्रेस मे आयल तारिक अनवर कए मुस्लिम, यादव आ दलित क वोट भेटल अछि। जखनकि जदयू सवर्ण आ ओबीसी क वोट लेबा मे सफल रहलाह। एक दू टा विधानसभा मे तारिक क निर्णायक बढत हुनका लोकसभा मे जीत दिया सकैत अछि।
बांका लोकसभा सीट पर कुल 20 उम्मीदवार मैदान मे छथि। जदयू स गिरिधारी यादव मैदान मे छथि, राजद क जय प्रकाश नारायण यादव मुख्य मुकाबला मे त भाजपा स बागवत क निर्दलीय उम्मीदवार क तौर पर पुतुल कुमारी सबटा समीकरण बिगाडि देलथि। हुनकर निर्दलीय उतरबा स जदयू लेल इ सीट मुश्किल अछि। पूर्व विदेश राज्य मंत्री दिग्विजय सिंह क कनिया पुतुल कुमारी 2014 क लोकसभा चुनाव मे राजद क जय प्रकाश नारायण यादव स महज 10 हजार वोट स हार छलीह। एहि बेर सेहो ओ मुकाबला मे छथि।
पूर्णिया लोकसभा सीट स भाजपा छोड़ कांग्रेस मे शामिल भेनिहार पूर्व सांसद उदय सिंह उर्फ पप्पू सिंह कए कांग्रेस टिकट देने अछि। जदयू मौजूदा सांसद संतोष कुमार कुशवाहा कए दोबारा चुनावी जंग मे उतारने अछि।
पिछला चुनाव मे हिनके बीच मुकाबला छल। तखन कांग्रेस क अमरनाथ तिवारी क चलते उदय सिंह कए कुशवाहा हरा देने छलाह। हालांकि एहि बेर सियासी समीकरण बदलल अछि। कांग्रेस स उदय सिंह यादव, मुस्लिम आ राजपूत मत क संगहि आन तबका मत सेहो खींच ललथि अछि। जखनकि संतोष कुशवाहा कए ओबीसी, दलित आ सवर्ण वोटर भेटल, मुदा भाजपा समर्थित पैघ तबका पप्पू सिंह स जुडल रहल। एहन मे संतोष लेल संतोषक गप इ जे नीतीश अपने कमान एहि ठाम सम्हारे छलाह। भागलपुर लोकसभा सीट मोदी लहर मे सेहो भाजपा जीत नहि सकल छल। एहि बेर सीट शेयरिंग मे जदयू क खाजा मे चल गेल। भागलपुर लोकसभा सीट स राजद मौजूदा सांसद शैलेश कुमार उर्फ बूलो मंडल आ जदयू अजय कुमार मंडल सहित 9 प्रत्याशी मैदान मे छथि।
2014 क लोकसभा चुनाव मे भाजपा क शाहनवाज हुसैन कए राजद क शैलेश कुमार मंडल 9,485 मत स जीत हासिल केने छलाह। हालांकि एहि बेर सियासी जंग मंडल बनाम मंडल क बीच अछि। बूलो मंडल कए जतए मुस्लिम, यादव आ मंडल (गंगौता) मत भेटल, ओतहि भाजपा समर्थित तबकाक उदासीनता अजय मंडल लेल चिंताक विषय अछि। ओना हुनका ओबीसी, महादलित आ सवर्ण वोट स जीतक उम्मीद रखबाक चाही।
पहिल चरण
लोकसभा चुनाव लेल पहिल चरण क मतदान शांति स पूरा भेल। गया मे 13, नवादा मे 13 और जमुई और औरंगाबाद में 9-9 यानि कुल 44 उम्मीदवार किस्मत इवीएम मे बंद भ गेल। ताहि मे बिहार के पूर्व सीएम जीतनराम मांझी, रामविलास पासवान क बेटा सांसद चिराग पासवान आ भाजपा सांसद सुशील कुमार सिंह उम्मीदवार छथि। चारि लोकसभा सीट पर पहिल चरण क 70.37 लाख मतदाता लेल 7486 बूथ बनल छल।
चुनाव आयोग स भेटल जानकारी क अनुसार बिहार मे कुल 53.10 फीसदी मतदान हेबाक सूचना अछि। जमुई मे 54 फीसदी मतदान भेल। औरंगाबाद मे 49.5 फीसदी, नवादा मे 52 फीसदी, गया मे 56.60 फीसदी मतदान भेल।
गया, औरंगाबाद आ जमुई के 15 नक्सल प्रभावित विधानसभा क्षेत्र मे सांझ 4 बजे मतदान समाप्त भेल।
इन चारि सीट पर 44 उम्मीदवार मैदान मे छथि। मुख्य मुकाबला एनडीए आ महागठबंधन क बीच अछि। एनडीए मे भाजपा, जदयू आ लोजपा अछि, ओतहि महागठबंधन मे राजद, कांग्रेस, हिंदुस्तानी अवाम मोर्चा, वीआईपी आ रालोसपा शामिल अछि।
पहिल चरण मे चारि सीट पर भेल मतदान मे सबस बेसी फायदा राजग कए भेट सकैत अछि। गया सुरक्षित सीट पर पूर्व मुख्यमंत्री जीतनराम मांझी मुश्किल मे छथि। दरअसल एहि ठाम गठबंधन क कोनो फायदा जीतनराम मांझी कए नहि भेटल। कांग्रेस अध्यक्ष राहुल गांधी जरुर एलाह, मुदा मंच पर नहि त तेजस्वी पहुंचलाह आ नहि त उपेंद्र कुशवहा। गया में कुशवाहा क वोट काफी अछि आ उपेंद्र कुशवाहा गया मे जीतनराम मांझी क कोनो मदद नहि केलथि। कुशवाहा वोट जदयू लग बनल रहल। अपन सहयोगीक उपेक्षा आ नीतीश् सन विरोधीक प्रतिष्ठा क कारण जीतनराम मांझी स्थिति गया मे बहुत नीक नहि कहल जा सकैत अछि। ओना हम पार्टी क दोसर उम्मीदवार औरंगाबाद स उपेंद्र प्रसाद क जीत आसान बुझा रहल अछि। उपेंद्र प्रसाद एक दिन कुशवाहा वोट कए अपना दिस अनलाह त दोसर दिस कांग्रेस नेता निखिल कुमार क उपेक्षा स सेहो उपेंद्र प्रसाद कए फायदा भेल अछि। ओना औरंगाबाद सीट स एखन धरि एकहि समाजक लोक कए जीतबाक इतिहास कए मुद्दा बना उपेंद्र प्रसाद अपन राह आसान क लेलथि अछि। भ सकैत अछि आजदीक बाद नहि बेर औरंगाबाद सीट स दोसर समाजक उम्मीदवार जीत दर्ज करथि। जमुई सीट पर चिराग क बाट बहुत कठिन नहि रहल। रालोसपा क उम्मीदवार भूदेव चौधरी मेहनत जरुर केलथि, मुदा पार्टी स हुनका आर्थिक सहयोग नहि भेटल। नामांकन दिन दाना-पानी तक ठीक स ओ कार्यकर्ता कए नहि द सकलाह, ताहि स अंदाजा लागि गेल छल जे इ हवा चिराग कए बुझा नहि सकत। एहन मे भूदेव चौधरी सब तरह स कमजोर देखल गेलाह। नवादा मे सूरजभाव सिंह आ राजबल्लव यादव में मुकाबला बराबरीक अछि। दूनू पक्ष जाति आ दबंगता स चुनाव परिणाम कए अपन पक्ष मे करैत देखा रहल छथि। ओना सूरजभान जेकरा अपन कंपनी मे रोजगार देने छथि ओ मतदान में जाति स बाहर आबि कए हुनकर मदद केलथि अछि। ओना महिला वोट एहि ठाम निर्णायक भ सकैत अछि। ओना इ सीट लोजपा अपन खाता मे ल सकैत अछि। कुल मिलाकर इ चरण राज्यक दूटा दलित नेता क प्रतिष्ठाक चुनाव छल जहि मे पासवान जमुई संग नवादा मे सेहो जीत दोहरा सकैत छथि जखन कि हम सुप्रीमो कए औरंगाबाद सीट त भेट सकैत छैन मुदा अपन गया सीट जीतबा लेले 23 मई तक इंजतार मजबूरी अछि। ओना जीतनराम मांझी मतदान मे साजिश क गप कहि कए इ समाद द देलथि अछि जे हुनका हारिक भान भ चुकल छनि। राजद लेल नवादा त भाजपा लेल औरंगाबाद आ रालोसपा लेल जमुई सीट जीतब मुश्किल बुझा रहल अछि। ओना जदयू गया स आ हम औरंगाबाद स जीत दर्ज क अपन प्रतिष्ठा बचा सकैत अछि। कुल मिला कए इ चरण पासवान आ लोजपा लेल नीक समाद द रहल अछि।
1. गया- रिजर्व
2014 क आंकड़ा
विजेता- हरि मांझी (BJP)
उपविजेता- रामजी मांझी (RJD)
जीत क अंतर- 1,15,504
2014 में कुल उम्मीदवार- 13
2014 में वोटिंग – 53.92
2014 में हरि मांझी क चुनावी खर्च- 37,65,110 रुपये
2014 में NOTA- 19,016
2019 आंकड़े
पुरुष मतदाता- 08,78,500
महिला मतदाता- 08,19,661
थर्ड जेंडर- 59
18-19 वर्ष क मतदाता-
कुल मतदाता- 16,98,102
कुल उम्मीदवार- 13
कोई निर्दलीय उम्मीदवार नहीं
टक्कर
विजय कुमार मांझी (JDU/NDA)
जीतन राम मांझी (HAM/महागठबंधन)
उम्मीदवार क परिचय जानिए
विजय कुमार मांझी-JDU/पुरुष
उम्र- 49
शिक्षा- इंटर
संपत्ति- 59,71,540
आपराधिक मामले-0
जीतन राम मांझी-HAM/पुरुष
उम्र-73
शिक्षा- ग्रेजुएट (1967)
संपत्ति- 23,60,142
आपराधिक मामले-0
2. औरंगाबाद
2014 के आंकड़े
विजेता- सुशील कुमार सिंह (BJP)
उपविजेता- निखिल कुमार सिंह (कांग्रेस)
जीत क अंतर- 66,347
कुल उम्मीदवार- 13
वोटिंग – 51.19 फीसद
सुशील कुमार सिंह क चुनावी खर्च- 56,27,408 रुपये
NOTA- 17,454
2019 आंकड़े
पुरुष मतदाता-09,15,930
महिला मतदाता-08,21,793
थर्ड जेंडर- 98
18-19 वर्ष क मतदाता- 19,788
कुल मतदाता- 17,37,821
मतदान केन्द्र-1965
कुल उम्मीदवार- 09
टक्कर
सुशील कुमार सिंह (BJP/NDA)
उपेन्द्र प्रसाद- (HAM/महागठबंधन)
उम्मीदवार क परिचय
सुशील कुमार सिंह- BJP/पुरुष
उम्र- 53 वर्ष
शिक्षा- पोस्ट ग्रेजुएट
पेशा- कृषि
संपत्ति-12,78,45,854
आपराधिक मामले-05
उपेन्द्र प्रसाद-HAM/पुरुष
उम्र- 55
शिक्षा- पोस्ट ग्रेजुएट, Ph.D
पेशा- राजनीति
संपत्ति- ….
आपराधिक मामले- 0
3. नवादा
2014 क आंकड़े
विजेता- गिरिराज सिंह (BJP)
उपविजेता- राजबल्लभ प्रसाद (RJD)
जीत क अंतर- 1,40,157
कुल उम्मीदवार- 17
वोटिंग – 52.18 फीसद
गिरिराज सिंह क चुनावी खर्च- 50,08,751 रुपये
NOTA- 7,489
2019 क आंकड़े
पुरुष मतदाता- 09,83,065
महिला मतदाता- 09,80,871,
थर्ड जेंडर- 81
18-19 वर्ष क मतदाता-13,140
कुल मतदाता-18,92,017
मतदान केन्द्र-1899
कुल उम्मीदवार-13
टक्कर
चंदन सिंह (LJP/NDA)
विभा देवी (RJD/महागठबंधन)
उम्मीदवार क परिचय
चंदन कुमार- LJP/पुरुष
उम्र- 36
शिक्षा- B.Sc
पेशा- व्यवसाय
संपत्ति-1,10,67,027
आपराधिक मामले- 02
विभा देवी-RJD/महिला
उम्र- 53 साल
शिक्षा- साक्षर
पेशा- कृषि, व्यवसाय
संपत्ति-4,80,00,000
मुकदमा- कोई नहीं
4. जमुई- रिजर्व
2014 क आंकड़े
विजेता- चिराग पासवान (LJP)
उपविजेता- सुधांशु शेखर भास्कर (RJD)
जीत क अंतर- 85,947
कुल उम्मीदवार- 11
वोटिंग – 50.01 फीसद
चिराग पासवान का चुनावी खर्च- 26,01,091 रुपये
NOTA-19,517
2019 आंकड़े
पुरुष मतदाता- 09,05,582
महिला मतदाता-08,03,740
18-19 वर्ष क मतदाता-11,728
थर्ड जेंडर- 34
कुल मतदाता- 17,09,356
मतदान केन्द्र- 1850
कुल उम्मीदवार-09
टक्कर
चिराग पासवान (LJP/NDA)
भूदेव चौधरी (RLSP/महागठबंधन)
उम्मीदवार क परिचय
चिराग पासवान-LJP/पुरुष
उम्र-37
शिक्षा-12वीं पास
पेशा- राजनीति
संपत्ति- 1,04,14,470
आपराधिक मामले- 0
भूदेव चौधरी-RLSP/पुरुष
उम्र- 59
शिक्षा- B.A. (LLB)
पेशा- राजनीति
संपत्ति-40,79,000
आपराधिक मामले-0
—
हमर सबहक काज, इ रिपोर्ट अपने लोकनि कए केहन लागल जरुर बताउ । मैथिली पत्रकारिता कए सरकार आ कॉरपोरेट दबाव स मुक्त रखबा लेल आर्थिक मदद करि। इसमाद एक गैर-लाभकारी संगठन अछि।
—
ACCOUNT NAME – ESAMAAD
Bank Account No. –
38352180252
IFSC Code – SBIN0003008
SBI, Sonbarsa


c: text/html

text:
स्वाध्याय
राधाक कृष्ण-विरह केर दुइ गोट विशिष्ट रचना – कि थिक राधाभाव से स्पष्ट करैत मूल्यवान् साहित्य
माधव-विरहिणी राधाक उद्गार
– श्रीजसवंतजी रघुवंशी (भावानुवादः प्रवीण नारायण चौधरी)
भगवान् कृष्ण जहिया सँ मथुरा गेला, तहिये सँ सब गोप-गोपियन विरहाग्नि सँ व्याकुल भेलाह, शोक-सन्तप्त रहैत विलाप करैत छलाह। एहि क्रम मे हुनक प्रिय सखा मनसुख केर विरह-पीड़ा केँ कवि द्वारा ‘मनसुख-विरह-शतक’ केर रूप मे निबद्ध कयल गेल अछि। एकर जाहि अंश मे राधाजी द्वारा मनसुखक सोझाँ अपन कृष्णविरहजनित पीड़ाक अभिव्यक्ति कयल गेल अछि, ओ बड बेसी मर्मस्पर्शी अछि। ओहि मे सँ दुइ पद एतय प्रस्तुत कयल जा रहल अछि। (सम्पादकक नोट)
१.
बिछुड़कर माधव से हो गयी
मनसुखा बीरन! दशा बिचित्र।
बदलते रहते पल-छिन हाय!
हृदय-पटपर भावोंके चित्र॥
कभी लगता है – जैसे देख
मुझे हँसती है सारी सृष्टि।
और फिर ऐसा लगता कभी,
कर रही है आँसूकी वृष्टि॥
हँसाते कभी, रुलाते कभी,
विहँसते मुरझाते-से फूल।
विकल करती है जिनकी चुभन,
कभी प्यारे लगते वे शूल॥
कभी लगती है इतनी मधुर
विरहकी दहकी-दहकी आग।
कि जिसमें डूबी-डूबी साँस
बढाया करती है अनुराग॥
और फिर कभी जहर-से लगें
उसीके लाल-लाल अङ्गार।
सजाते जब श्वासोंको पुलक,
मिलनके स्वप्न, बने शृंङ्गार॥
कृष्णक विरह मे डूबल हे विरहन मनसुख! माधव सँ बिछुड़िकय बड विचित्र दशा भऽ गेल अछि। ई हरेक पल आ हरेक क्षण मे हृदयक पटपर अलग-अलग भावक चित्र जेकाँ बदलैत रहैत अछि। कखनहुँ लगैत अछि – जेना हमरा देखिकय हँसि रहल अछि ई सारा सृष्टि, आर फेर कखनहुँ लगैत अछि जे ओ सब नोरक बरखा कय रहल अछि। ई फूलाइत विहुँसैत आ मुरझाइत फूल मानू जे हँसबैत अछि कखनहुँ आ कनबैत अछि कखनहुँ। ई विरहरूपी शूल (काँटा) केर गरब कखनहुँ विकल (दुःखी) कय दैत अछि मुदा कखनहुँ बड़ा सुन्दर सेहो लगैत अछि। कखनहुँ एतेक मधुर लगैत अछि एहि विरहक दहकैत आगि कि ओहि मे डूबैत साँस सेहो श्रीकृष्ण सँ अनुराग (प्रेम) केँ आरो बढबैत जेकाँ लगैत अछि। आर फेर कखनहुँ जहर समान लगैत अछि ओहि आगिक दहक – लाल-लाल लपट जे मिलन स्वप्न देखबैत हरेक साँस संग रोम-रोम सिहरेबाक शृंगार बनैत अछि।
२.
झूमता है मेरा हर रोम,
कभी जब बनता ऐसा चित्र।
कि जैसे घूम रहा है संग,
मनसुखा भैया! तेरा मित्रा॥
और फिर हाय! नहीं जब पास
दीखता है यह जीवनमूर।
भटकते रहते व्याकुल नैन
क्षितिज-सीमाओंमें अति दूर॥
कभी काटा करती है कुञ्ज,
कभी मिलता उनमें आवास।
कभी भरती उरमें उन्माद,
कभी तड़पाती है बरसात॥
कभी ये काले-काले मेघ
मिलनके सुखका देते स्वाद।
कभी भरते प्राणोंमें व्यथित
विरहकी पीड़ाका अवसाद॥
हाय! यह आँखमिचौनी नहीं
कभी क्या हो पायेगी बन्द।
सतायेंगे कबतक यों, अरे!
बिछड़ने-मिलनेके ये छन्द॥
हे मनसुख भैया! अहाँक मित्र (श्रीकृष्ण) जेना हमर संगहि घुमि रहल अछि – आर जखन-जखन एहेन चित्र बनैत अछि तखन-तखन हमर रोम-रोम झूमैत अछि। आर फेरो – ओह! जखन ओ जीवनमूर (श्रीकृष्ण) कतहु आसपास नहि देखाय दैत अछि तखन त ई व्याकुल नयन (आँखि) ओकरा तकैत सब क्षितिज (धरातल) केर सीमा सँ सेहो अति दूर धरि भटकैत रहैत अछि। ई गाछ-वृक्ष सँ भरल उपवन सेहो काटय लगैत अछि, फेर कखनहुँ ओहि मे आवास (कृष्णक संग केर आश्रय) सेहो भेटि जाइत अछि। कखनहुँ हृदय मे उन्माद (प्रेमरस सँ भरल स्मृतिक आनन्द) भरि जाइत अछि त कखनहुँ बिछुड़नरूपी बरसातक पीड़ा सँ तड़प भेटैत अछि। कखनहुँ ई कारी-कारी मेघ मिलनक सुख केर स्वाद दैत अछि, त कखनहुँ व्यथित विरहक पीड़ाक अवसाद (दर्द) प्राण मे भरैत अनुभव होइत अछि। ओह, ई आँखि खुजबाक-बन्द होबाक अवस्था त नहि थिक? कि ई कखनहुँ बन्द भऽ सकत? ई बिछुड़न-मिलनक छन्द कखन धरि एहिना सतबैत रहत?
कविक भाव बहुत उच्च अछि। प्रवीणक शब्द भंडार अत्यल्प अछि। एहि उच्च भावक सोझाँ शब्द सँ भक्त पाठकक भावना केँ हम छुबि सकब, ई एको रत्ती विश्वास नहि भऽ रहल अछि। तथापि, ई दुइ सुन्दरतम् रचना अपन स्वाध्यायक भंडार सँ बस अपने लोकनिक समक्ष राखि देल अछि। एकरा अपन-अपन उच्च भावना आ गहींर दृष्टि सँ ग्रहण करब।
राधाजी केर वार्ता मे कृष्ण प्रति ओ अटूट स्नेह जे हुनक भौतिक उपस्थिति सँ इतर आध्यात्मिक उपस्थिति सँ आनन्दक प्राप्तिक चित्रांकन हमरा मोन केँ बहुत बेसी गहराई मे स्पर्श केलक। संगहि, यैह ‘राधाभाव’ थिक, यैह राधाक असल प्रेम थिक जे हुनका कृष्णक अनुचरी बनौलक, ई आत्मज्ञान भेटल। अस्तु! फेर भेटब नव उपहारक संग काल्हि।
हरिः हरः!!

robotstxt: allowed

filter: keep


text:
मधुबनी । मधुबनीक जिलाधिकारी शीर्षत कपिल अशोक कहला अछि जे अगिला एक मास क अंदर सबस खराब प्रदर्शन करै बला तीन प्रखंड विकास पदाधिकारी क सेवा ग्रामीण विकास विभाग क आपस क देल जायत ।
एहि स पूर्व जिला पदिधिकारी समाहरणालय स्थित सभागार मे विडियो कांफ्रेंसिंग क माध्यम से सबटा प्रखंड विकास पदाधिकारी संग मुख्यमंत्री 7 निश्चय योजना क प्रगति क समीक्षा कयलन्हि । प्रधानमंत्री आवास योजना ग्रमीण आ इंदिरा आवास योजना क अपूर्ण आवास सबहक पंचायतवार पंजी तैयार करबाक आ सब अपूर्ण आवास कए एक मासक अंदर पूर्ण करेबाक निर्देश सब प्रखंड विकास पदाधिकारी क संग सभटा प्रभारी पदाधिकारी कए जिला पदाधिकारी दिस स देल गेल ।
प्रभारी पदाधिकारी सब कए अपन अपन प्रखंड मे लोहिया स्वच्छता विहार अभियान, सात योजना स संबंधित क्रियान्वयन आ आंगनबाड़ी केंद्र सबहक जाँचोपरांत समीक्षा प्रतिवेदन समर्पित करबा क निर्देश जिला पदाधिकारी दिस स देल गेल। ओ पदाधिकारी सब कए चेतौलैन जे समय सीमा क अंदर काज नहि कैला पर कारर्वाई कैल जाएत ।
प्रभारी पदाधिकारी सब कए हरेक बुध आ शुक्र कए क्षेत्र भ्रमण कए प्रखंड मे कार्यन्वित सब योजना आ विशेषत: 7 निश्चय योजना क जाँच, प्रगति क संक्षिप्त समीक्षा प्रतिवेदनक उक्त तिथि क अपराह्न मे विस्वान क माध्यम स आयोजित भी.सी. द्वारा अगिला दिन निश्चित रूपेँ उपलब्ध करौताह ।
जिला पदाधिकारी जिला स्तरीय पदाधिकारी सबहक बिना हुनकर अनुमति क अनुमंडल, प्रखंड, अंचल पदाधिकारी सबहक जिला स्तरीय बैसक नहि बजेबाक निर्देश दैत कहलैन जे एहि स विकास कार्य बाधित होइत अछि । चूँकि कार्यालय सब मे भीसी कक्ष स्थापित आ कार्यरत अछि तें कार्य क प्रगति क समीक्षा एकरे द्वारा कैल जाय ।
जिला पदाधिकारी बिना अनुमति क मुख्यालय से बाहर, पटना जेबा बला प्रखंड स्तरीय पदाधिकारी, प्रखंड पदाधिकारी, अंचल अधिकारी, कार्यक्रम पदाधिकारी, मनरेगा, बालविकास परियोजना पदाधिकारी सब कए कहलाह जे ई हूनका सबहक स्वेच्छाचारिताक परिचायक छी तेँ बिना जिला पदाधिकारी क पूर्वानुमति लेने आ अनुमति भेटला बाद बिना अनुमंडल पदाधिकारी सूचित केने मुख्यालय छोड़ब स्वेच्छाचारिता आ लापरवाही मानल जायत ।


text: बोधगया (गया) । मगध विश्वविद्यालय परिसर मे इंटरनेशनल कन्वेंशन सेंटर निर्माण क सपना आब साकार होएत। सेंटर निर्माण क लेल राज्य सरकार आ राजभवन अपन मुहर लगा देलक अछि। कन्वेंशन सेंटर निर्माण क लेल आब ग्लोबल टेंडर क प्रक्रिया शुरू होएत। एकर संगहि मगध विश्वविद्यालय देश क पहिल एहन विश्वविद्यालय बनि गेल अछि जतए विदेशी पूंजी क निवेश होएत। पब्लिक-प्राइवेट पार्टनरशिप क आधार पर बनैवाला एहि कन्वेंशन सेंटर क कंसल्टेंट आईएलएफएस कए बनाउल गेल अछि। जेे सेंटर निर्माण क लेल ग्लोबल टेंडर आमंत्रित करत। विवि क विकास पदाधिकारी कान्तेश कुमार सिन्हा कहलथि जे कन्वेंशन सेंटर निर्माण क लेल परिसर स्थित विद्युत सब ग्रिड क समीप 25.2 एकड़ भूखंड तीस वर्ष क लीज पर उपलब्ध कराउल गेल अछि। एकर एवज मे विवि कए प्रथम चरण मे 5 करोड़ आ प्रतिवर्ष 83 लाख टका प्राप्त होएत। ओ कहला जे 2.5 सौ करोड़ क लागत स निर्मित कन्वेंशन सेंटर मे 1 हजार क्षमता क अत्याधुनिक सुविधायुक्त एक हाल, 5 सौ क्षमता क एकटा अन्य हाल, 6 बोर्ड कमरा, जाहि मे 240 व्यक्ति क रहबाक क्षमता, 2 सौ सामान्य कमरा, 1 सौ फाइव स्टार क सुविधावाला कमरा आ मार्केट काम्प्लेक्स होएत। ओ कहला जे हाल मे बहुआयामी अनुवाद वाला यंत्र क संग-संग अंतरराष्ट्रीय स्तर क सबटा सुविधा मौजूद रहत।


text:
शुक्र दिन खरना क संग छठ व्रती क निर्जला उपवास शुरू भ गेल। छठ व्रती सांझ खन स्नान करि विधि विधान क संग भुवन भाष्कर आ छठ मइया क आराधना केलथि। तत्पश्चात खीर, रोटी आ केला क भोग लगा कए श्रद्धा भाव क संग प्रसाद ग्रहण केलथि। प्रसाद खेबाक आ बटबाक दौर देर राति तक चलैत रहल। 24 अक्टूबर क सांझ खन अस्ताचलगामी सूर्य कए अर्घ देल जाइत। 25 कए उदीयमान सूर्य कए अर्घ देबाक संग चारि दिन तक चलबाक बाद छठ महापर्व संपन्न भ जाइत।
गंगा मे डुबकी ल भेल महापर्व क शुरुआत
– भोरे स गंगा घाट पर जुटय लगलथि पटनिया लोक
– लकड़ी, गोबर क उपला आ सिक्की क सजल रहल बाजार
पटनिया कोनो प्रकारक मौका कए छोड़बा लेल तैयार नहि छथि। तखने त नहाय खाय क दिन स खरना तक जी भरि गंगा मे डुबकी लगौलथि। छठ व्रती स लकए आम लोक तक गंगा स्नान क लुफ्त उठौलक। पटनिया सब एहि स्नान कए आस्था आ पवित्रता स जोड़लक अछि। गुरुवार कए गंगा घाट पर जे जय गंगे आ जय छठी मईया क उद्द्योष शुरु भेल ओ शुक्रदिन सेहो जारी रहल।
गंगा स्नान शुरू भेल महापर्व
गंगा स्नान करबा लेल घाट पर आयल सविता कहलथि जे नहाय-खाय क दिन गंगा मे स्नान करि कए छठी मईया क पूजा क शुरूआत होइत अछि।
सजल अछि बाजारगंगाजल क संग-संग महापर्व मे बाजार सेहो सजल अछि। सब घाट पर आम क लकड़ी, गोबर क उपला, सिक्की (गन्ना का लकड़ी) सहित कईटा सामान स संजल बाजार लागल अछि।
कब फिरे दिन हे छठी मईया
– महंगाई क मारि स परेशान छथि रसिता खातून
– चालीस साल स बेच रहल छथिै कलेक्ट्रिएट घाट पर चूड़ी
रसिता खातून क चूड़ी छठ व्रती क कलाई मे चमकैत अछि, छठ क अवसर पर हुनकर दुकान मे रंग-बिरंगी चूड़ी कए खरीदबा लेल व्रती क भीड़ लगैत छल, मुदा एहि बेर भीड़ कम रहल। नहाय-खाय क बाद छठ व्रती नव चूड़ी पहिरैत छथि, मुदा एहि बेर एकर मात्र रश्म अदायगी भेल। महंगाई क मारि एहि चूड़ीवाली क दिन बदलि कए राखि देलक अछि। सहनाज खातून कहैत अछि जे एहि बेर त जे लोक दर्जन भरि लैत छल ओ महज तीन-छह टा ल कए रश्म पूरा करि रहल अछि। सहनाज कहैत छथि छठी मईया क सहारा अछि, वो चाहि लेतथि त हमरो सबहक गर्दिश क दिन खत्म भ जाइत।
सजल पंडित जी क सेहो दुकान
– गंगा घाट पर जुटय लगलाह पंडित जी
– अर्घ क समय पूजा पाठ करबैत छथि
– दू दिन मेे भ जाइत अछि दू हजार क कमाई
– छठ क गीत क किताब क सेहो बढ़ल बिक्री
छठ मे ओनो त कोनो पुरोहितक जरूरत नहि अछि, मुदा किछु पंडित एकर बढ़ैत लोकप्रियता कए देखैत अपन उपयोगिता तय करि लेलथि आ छठ सन लोकपर्व मे कर्मकांड कए समावेश करि अपन दुकान सजा लेलथि अछि। शहर क विभिन्न घाट पर एहन पंडित जी भेटि जेताह जिनकर कहब अछि जे अर्घ बिना मंत्र क नहि देबाक चाही आ मंत्र पढ़ेबा लेल ओ अपन दाम सेहो तय केने छथि। एहि संबंध मे पंडित हरिकृष्ण झा क कहब अछि जे नहाय-खाय क दिन स ओ घाट पर आबि जाइत छथि। ओना ओ मंदिर मे पूजा करैत छथि मुदा छठ क अवसर पर ओ दरभंगा हाउस चल अबैत छथि। ओ मानैत छथि जे पहिने छठ मे कर्मकांडक एतेक महत्व नहि छल, मुदा आइ सब कियो पूरा विधिवत तरीका स भगवान भास्कर कए अर्घ देबय चाहैत अछि ताहि लेल पंडित क जरूरत पड़ैत अछि। हुनकर दावा अछि जे अर्घ क समय अगर सही तरीका स पूजा कैल जाए त फल सेहो बेहतर भेटैत अछि।
दोसर दिन छठ घाट पर छठ व्रत, छठ कथा आ छठ महिमा स संबंधित किताब क सेहो खूब ब्रिकी भ रहल अछि। दू दिन क भीतर मे मात्र दरभंगा हाउस घाट पर तीन हजार स बेसी किताब बिका चुकल अछि।
जान क दाम तीन टका!
बांस क घेरा कए पार करि लबैत छथि गंगाजल
सोनू, उम्र-करीब आठ-नौ साल। कलेक्ट्रिएट घाट पर एकर संग एकरे बैसक बच्चा क पूरा फौज अछि। पिछला किछु दिन स सोनू आ एकर संगी काफी खुश अछि। कहैत अछि कोनो गप नहि जे किछु काल लेल जान जोखिम मे रहैत अछि मुदा तीन टका त भेटि जाइत अछि। कखनो-कखनो मोल-जोल मे 10 टका सेहो भेट जाइत अछि। दरअसल इ बच्चा सब प्रशान क्षरा तय सीमा स बाहर जा कए छठ व्रती लेल साफ गंगा जल अनैत छथि। गंदा भ चुकल गंगा मे स साफ जल आनब हिनका लोकनि कए लेल कोनो भारी काज नहि अछि, मुदा जिला प्रशासनक चौकसी क कारण हिनका किछु दिक्कत त भ रहल अछि।
की करि सकैत अछि जिला प्रशासन
इ त लोकक मानसिकता स जुड़ल अछि। घाट पर तैनात दंडाधिकारी कहैत छथि जे एहन मे जिला प्रशासन क कोशिश केना पूरा भ सकैत अछि। आखिर लोक कए सलाह देल जा सकैत छैक, एकर बावजूद अगर बच्चा स एहन काज लेल जा रहल छैक त प्रशानन की करि सकैत अछि।
घाट स ल कए पूरा शहर चकाचक
जखन लोकआस्था क महापर्व अबैत अछि त पटनाक लोगक व्यवहार बदलि जाइत अछि। आम दिन जतय बीच सड़क पर गंदा जमल रहैत अछि, ओ सड़क त छोडू सड़कक दूनू कात तक चकाचक भेल अछि। नगर-निगम इ काज नहि करि सकैत अछि, इ काज आम लोक करैत अछि, ओ आम लोक जे साल भरि पटना कए गंदा करबाक आरोप झेलैत अछि। मनोवैज्ञानिक तक एक ठोस उत्तर नहि द पवैत छथि जे तीन दिन लेल पअनाक लोक एतबा कोनो बदलि जाइत अछि।
हर घाट पर चलल सफाई क काज
जिला प्रशासन सेहो एहि बेर तत्पर रहल। आम लोकक संग ओ सेहो घाटक सफाई मे कोनो कसर नहि छोढ़लक। गंगा मे पाइनक स्तर बड़बाक कारण गंगा कात मे किछु वैकल्पिक पोखर सेहो तैयार कैल गेल अछि। एकर संगहि गंगा मे बांस लगा कए खतरा क निशान द देल गेल अछि। एकर अलावा घाट क किनार मे बालू सेहो भरि देल गेल अछि। जहि घाट पर एहि प्रकार क ये इंतजाम भेल अछि ओ अछि ै-कलेक्ट्रिएट घाट, बांकीपुर क्लब घाट, महेंद्रु घाट, अदालत घाट, मिसरी घाट, काली घाट, कृष्णा घाट, गांधी घाट, एलसीटी घाट व गाय घाट।


text:
हार्वर्ड बिजनेस स्कूल क एकटा केस स्टडी मे बताउल गेल अछि जे कोनो लालू प्रसाद क नेतृत्व मे भारतीय रेलवे क कायाकल्प भ गेल। लालू प्रसाद ओ राजनीतिक शख्सियत छथि, जे भारत क सबस बदहाल आओर अराजक राज्य पर 15 साल तक राज केलथि। हुनकर पूर्ववर्ती रेलमंत्री नीतीश कुमार आब बिहार क नेतृत्व करि रहल छथि। भ सकैत अछि आबैवाला दिन मे नीतीश कुमार हार्वर्डस कैनेडी स्कूल क ध्यान अपना दिस खींच सकथि, जिनकर अगुवाई मे एकटा विफल राज्य बड़ तेजी स राजनीतिक आ आर्थिक दिवालियापन स उबरि रहल अछि। आइ बिहार क सड़क पर गड्ढा अछि, मुदा पहिने त ओतह सड़के नहि छल। लोक शिकायत करैत छथि जे कुमार महत्वाकांक्षी विकास योजना कए संपूर्णता स लागू नहि करि सकलाह, मुदा महत्वाकांक्षा अछि, इ की कम अछि? आखिर कुमार इ बदलाव करबा मे कोना सफल रहला अछि? ओ सबस पहिने त कानून आ व्यवस्था कए कड़ाई स लागू करबा क काज केलथि।
लोक आब कार खरीद रहल अछि आ सांझ ढलबाक बाद घर स बाहर निकलबाकसाहस देखा रहल अछि। बिहार क अर्थव्यवस्था हरदम अस्त-व्यस्त रहल अछि, मुदा कुमार क सत्ता मे एलाक बाद राज्य क विकास दर दू अंक मे पहुंच चुकल अछि। ओ पिछला साल राज्य मे 2400 किलोमीटर सड़क क निर्माण करौएलथि। आइ बिहार क गाम मे टीकाकरण क पोस्टर स मोबाइल फोन क सस्ता कॉल दर क विज्ञापन क होड़ लैत नजरि आबि रहल अछि।
साभार : द इकोनॉमिस्ट
‘द इकोनॉमिस्टÓ ब्रिटेन स प्रकाशित साप्ताहिक न्यूज मैग्जीन अछि।


text:
दरभंगा, कुशेश्वरस्थान : दरभंगा जिलाक कुशेश्वरस्थान थानाके मैंठा गामक रहनिहार अरुण कुमार राम केर 11 बरखक बच्चिया अंशु कुमारीकेँ गर्दैन रेतिकए हत्या कए देल गेलैक अछि। अंशु सोमदिन साँझक पहर 7 बजेसँ गेहूमक खेतसँ निपत्ता छलीह। पुलिस लहाश भेटलाक बाद पोस्टमार्टम वास्ते डीएमसीएच पठा देलनि अछि।
डीएसपी सुरेश कुमार जनौलनि अछि जे अहि घटनाक मादे छानबीन शुरू कए देल गेल अछि। बचियाकेँ संग दुष्कर्म होबाक मादे एखन धरि कउनो तरहक गप सोझा नहि आयल अछि। देह-हाथ पर कउनो तरहक निशान वा चोटकेँ दाग सेहो नहि देखायल अछि। पुलिसकेँ सेहो पोस्टमार्टम रिपोर्ट एबाक इंतजार छन्हि।
भेटल समादकेँ हिसाबसँ अंशु सोमदिन साँझमे अपन बाबा राजो राम आओर परिवारक किछु लोकक संग खेत गेल छलीह। ओतहि थ्रेसरसँ गेहूमक दौनी होएत छलैक। बगल केर खेतमे अंशु शौच करबाक वास्ते गेलीह, जखन किछु देर बाद धरि ओ पाछाँ नहि एलीह तखन परिवारक लोक अंशु केर ताकै लगलाह मुदा ओ कतहु नहि भेटलनि।
परिवारक लोक अहि गपक समाद गामक लोक आ पुलिसकेँ देलनि। समाद भेटैते डीएसपी सुरेश कुमार आ कुशेश्वरस्थान थाना अध्यक्ष राशिद परवेज पुलिस आ गामक लोक संग राति भरि अंशु केर ताकलनि मुदा बच्चियाके कतहु अता-पता नहि लगलनि।
मंगलदिन 11 बजेक आसपास घरकेँ लोक मकई खेतक मेड़ पर बच्चियाके लहाश देखलनि। ओहि बच्चियाके गर्दैन रेतिकए हत्या कए देल गेल छलैक। परिवारक लोक तुरंत अहि बातक खबैर पुलिस केर देलनि। डीएसपी आओर थाना अध्यक्ष घटनास्थल पर जाकय अहि मामलाकेँ छानबीन कएलाह। जनतब हो जे घटनास्थलसँ पुलिसकेँ हत्यामादे उपयोग कएल गेल चक्कू आओर जमीन पर खूनक दाग सेहो भेटलनि अछि।
डीएसपी सुरेश कुमार बतौलनि जे फॉरेंसिक जाँचक लेल स्पेशल टीमके बजाओल गेल अछि। शीघ्रहिं अहि घटनाकेँ खुलासा कए अपराधी केर पकड़ि लेल जायत।
विदित हो जे अहि घटनाक बाद आसपासक माहौल गमगीन भए गेल अछि। लोक सभमे डर समा गेल छन्हि। पीड़ित परिवारक ऊपर दुःखक पहाड़ टूटि पड़लनि अछि।


text:
रवीश कुमार
जं अहां अपन नागिरकता कें बचाबए चाहैत छी तं न्यूज़ चैनलकें देखब बन्न क दियौ। अगर अहां लोकतंत्र मे एक ज़िम्मेदार नागरिकक रूपमे भूमिका निभाबए चाहैत छी तं न्यूज़ चैनलकें देखब बन्न क दियौ। जं अहां अपन बच्चा कें सांप्रदायिकता सं बचाबए चाहैत छी तं न्यूज़ चैनलकें देखब बन्न क दियौ। जं अहां भारतमे पत्रकारिताकें बचाबए चाहैत छी तं न्यूज़ चैनलकें देखब बन्न क दियौ। न्यूज़ चैनलकें देखब अपन पतनकें देखबाक समान अछि। हम अहांसं अपील करैत छी जे अहां कोनो न्यूज चैनल नहि देखी। नहि टीवी सेट पर देखी आ नहि मोबाइल पर। अपन दिनचर्या सं चैनल देखब हटा दियौ। नहि बनए तं हमरो नहि देखी मुदा न्यूज़ चैनल सभकें देखब बन्न क दियौ।
हम ई बात पहिने सं कहि रहल छी। हम मनैत छी जे आं एतेक आसानीसं मूर्खताक एहि नशासं बाहरि नहि आबि सकैत छी, मुदा एक बेर फेरसं अपील करैत छी जे मात्र एहि ढाई मासक लेल न्यूज़ चैनलकें देखब बन्न क दियौ। जं अहां लोकनि एहि समय चैनल पर देख रही छी ओ सनकसं भरल संसार छै। उन्मादक संसार छै। एकर ई आदत भ गेलैक अछि। एहन पहिल बेर नहि भ रहल छैक। जखन पाकिस्तानसं तनाव नहि होइत छैक तं ई चैनल मंदिरकें ल क तनाव पैदा करैत अछि। जखन मंदिरक तनाव नहि होइत अछि तखन ई चैनल पद्मावति फिल्मकें ल क तनाव पैदा करैत अछि। जखन फिल्मक तनाव नहि होइत अछि तं ई चैनल कैरानाक झूठकें ल क हिन्दू-मुसलमानमे तनाव पैदा करैत अछि। जखन किछु नहि होइत अछि तं ई फर्ज़ी सर्वे पर घंटों कार्यक्रम करैत अछि। जकर कोनो मतलब नहि होइत
छैक।
की अहांक समझमे अबैत अछि जे ई सब किएक भ रहल छैक? की अहां पब्लिकक रूप मे एहि चैनल कें देख पबैत छी? ई चैनल सब अहां पब्लिक सबकें हटा देलक अछि। कुचलि देलक अछि। पब्लिकक सवाल नहि अछि। चैनलक सवाल कें पब्लिकक सवाल बनाओल जा रहल अछि। ई एतेक बारीक बात नहि अछि जें अहां समझि नहि सकी। लोग परेशान छथि। ओ चैनल-चैनल भटकि क घुमि अबै छथि मुदा हुनका स्थान कतौ नहि भेटैत अछि। नौजावन सभक सभ सवाल लेल एहि चैनल पर जगह नहि होइत अछि मुदा ओ सवाल धरा सबकें बुरबक बना रहल अछि। चैनल सभक पास ई सवाल कतए सं अबैत छैक। अहांकें पता हेबाक चाही। ई आब जखन करैत अछि, जे करैत अछि ओ ओहि तनाव लेल करैत अछि जे एक नेताक लेल बाट बनबैत अछि। जकर नाम प्रधानमंत्री नरेंद्र मोदी अछि।
न्यूज़ चैनल, सरकार, बीजेपी आ मोदी एहि सबक विलय भ चुकल अछि। ई विलय एतेक नीक अछि जे अहां फर्क नहि क पाएब जे पत्रकारिता अछि या प्रोपेगैंडा। अहां एकटा नेताकें पसंद करैत छी। ई स्वाभाविक छै आ बहुत हद धरि जरूरी सेहो। लेकिन ओहि पसंदक लाभ उठा एहि चैनल सभक द्वारा जे कयल जा रहल अछि ओ ख़तरनाक अछि। बीजेपी केर ज़िम्मेदार समर्थक लोकिनकें सेहो सूचनाक ज़रूरत होइत छनि। सरकार आ मोदीक भक्तिमे प्रोपेगैंडाकें परोसब ओहि समर्थक सभक सेहो अपमान अछि। हुनका मूर्ख समझब जखनकि ओ अपन सोझा विकल्पक सूचनाक आधार पर किनको समर्थन करैत छथि। आजुक न्यूज चैनल नहि सिर्फ सामान्य नागरिक का अपमान करैत अछि बल्कि ओकरा साथ भाजपाक समर्थक लोकनिक सेहो अपमान क रहल अछि।
हम भाजपा समर्थक सबसं अपील करैत छी जे अहां एहि चैनल सबके नहि देखी। अहां भारतक लोकतंत्रक बर्बादी मे शामिल नहि होइ। की अहां एहि बेकार चैनलक बिना नरेंद्र मोदीक समर्थन नहि क सकैत छी? की ई ज़रूरी छै जे नरेंद्र मोदीक समर्थन करबाक लेल पत्रकारिताक पतनक सेहो समर्थन कयल जाय? तखन अहां एक ईमानदार राजनीतिक समर्थक नहि छी। की श्रेष्ठ पत्रकारिताक मानकक संग नरेंद्र मोदीक समर्थन करब असंभव भ चुकल अछि? भाजपा समर्थककें, अहां भाजपाकें चुनने रही, एहि चैनल सभकें नहि। मीडियाक पतन राजनीतिक पतन सेहो अछि। ई एकटा नीक समर्थकक पतन सेहो अछि।
चैनल अहांक नागरिकतापर हमला क रहल अछि। लोकतंत्रमे नागरिक हवामे नहि बनै छथि। मात्र कोनो भौगोलिक प्रदेशमे पैदा हेबा मात्र सं अहां नागरिक नहि भ सकैत छी। सही सूचना आ सही सवाल अहांक नागरिकता लेल ज़रूरी अछि। एहि न्यूज़ चैनल सभक पास दुनू नहि अछि। प्रधानमंत्री मोदी पत्रकारिताक एहि पतनक अभिभावक छथि। संरक्षक छथि। हुनक भक्तिमे चैनल सभ अपना आपकें भांड बना देलक अछि। ओ पहिने सेहो भांड छल मुदा आब ओ अहांके भांड बना रहल अछि। अहांक भांड बनब लोकतंत्रकें मिटबाक समान होयत।
भारत पाकिस्तान तनावक बहाने हिनका सभकें राष्ट्रभक्त हेबाक अवसर भेट गेल अछि। हिनका पास राष्ट्रकें ल क कोनो भक्ति नहि अछि। भक्ति होयतैक तं लोकतंत्रक ज़रूरी स्तंभ पत्रकारिताक उच्च मानककें गढितथि। चैनल पर जाहि तरहे हिन्दुस्तान गढ़ल जा चुकल अछि, ओकरा माध्यमे जे अहांक भीतर जाहि तरहक हिन्दुस्तान गढ़ल गेल अछि ओ हमर हिन्दुस्तान नहि अछि। वो एकटा नकली हिन्दुस्तान अछि। देश से प्रेमक मतलब होइत अछि जे हम सब अपन अपन काम उच्च आदर्श आ मानकक हिसाबसं करथि। हिम्मत देखियौ जे गलत सूचना आ अनाप-शनाप नारा आ विश्लेषणसं अहांक देशभक्ति गढ़ल जा रहल अछि। अहांक भीतर देशभक्तिक प्राकृतिक चैनलकें ख़त्म क क ई न्यूज़ चैनल कृत्रिम चैनल बनाबए चाहैत अछि। जाहिसं अहां एकटा मुर्दा रोबोट बनि क रहि जाए।
एहि समय अख़बार आ चैनल अहांक नागरिकता आ नागरिक अधिकार सभकें ख़त्म करबाक एलान क रहल अछि। अहांकें सोझासं दिख जेबाक चाही जे ई होबए वला नहि बल्कि भ चुकल अछि। अख़बारक हाल सेहो ओहने अछि। हिन्दीक अख़बार तं पाठकक हत्या करबाक सुपारी ल लेलक अछि। ग़लत आ कमज़ोर सूचना सभक आधार पर पाठक सभक हत्ये टा भ रहल अछि। अखबार सभक पन्ना सेहो ध्यान सं देखियौ। हिन्दी अख़बारकें उठा क घर सं फेंक दियौ। एक दिन अलार्म लगा क सुति जाउ। उठि क हॉकर सं कहि दियौ जे भइया चुनावक बाद अख़बार देब।
ई सरकार नहि चाहैत अछि जे अहां सही सूचनासं लैस सक्षम नागरिक बनी। चैनल सभ विपक्ष बनबाक हर संभावनाकें ख़त्म क देलक अछि। अहां जं सरकारक विपक्ष नहि बनी तं अहां सरकारक समर्थक सेहो नहि बनि सकैत छी। होशमे सपोर्ट करब आ नशाक इंजेक्शन द क सपोर्ट करबायब दुनू अलग बात छैक। पहिने अहांक स्वाभिमान झलकैत छल। दोसरमे अहांक अपमान। की अहां अपमानित भ क एहि न्यूज़ चैनल सभकें देखए चाहैत छी। एकरा माध्यमे सरकारकें समर्थन करब चाहैत छी?
हम जानैत छी जे हमर ई बात ने करोड़ों लोक धरि पहुंचत आ ने करोड़ों लोक न्यूज़ चैनल देखब छोड़ताह। मुदा हम अहांसं आगाह करैत छी जे जं यैह चैनलक पत्रकारिता अछि तं भारतमे लोकतंत्रक भविष्य सुंदर नहि अछि। न्यूज़ चैनल सभ एकटा एहन पब्लिक गढ़ि रहल अछि जे गलत सूचना आ और सीमित सूचना पर आधारित होयत। चैनल अपना द्वारा बनाओल एहि पब्लिकसं ओहि पब्लिककें हरा देता जे जिनका सूचनाक ज़रूरत होइत छनि। जेकरा लग सवाल होइत अछि। सवाल आ सूचनाक बिना लोकतंत्र नहि होइत छैक। लोकतंत्रमे नागरिक नहि होइत छैक।
सत्य आ तथ्यक हर संभावना समाप्त क देल गेल अछि। हम हर रोज़ पब्लिककें धकियाबैत देखैत छी। चैनल पब्लिककें मंझधारमे धकिया क राखब चाहैत अछि। जतए राजनीति अपन बंवडर रचि रहल अछि। राजनीतिक दलसं बाहरक मसला सभक लेल जगह नहि बचल अछि। नहि जानिक कतेक मामिला इंतज़ार क रहल अछि। चैनल सभ अपन अपन संपर्क मेआयल लोक कें लोकक खिलाफ तैयार केलक अछि। अहांक हारिक एलान अछि एहि चैनल सभक बादशाहत। अहांक ग़ुलामी अछि हिनक जीत। एकरा असरसं कियो एतेक आसानी सं नहि निकलि सकैत अछि। अहां एकटा दर्शक छी। अहां एकटा नेताक समर्थन करबा लेल पत्रकारिताक पतनक समर्थन नहि करू। मात्र ढाई महीना केर बात अछि। चैनल सभकें देखब बन्न क दियौ।
——
रविश कुमारक एहि आलेख कए इसमाद लेल अनुदित कैल अछि पत्रकार रौशन कुमार झा


text:
एहिठाम ‘एक नव बिहार: शासन आओर विकास के फेर सं जागल अलख’ शीर्षक सं एकटा निबंध संग्रह जारी कएल गेल. एकर संपादन राज्यसभा एमपी एनके सिंह आओर लंदन स्कूल ऑफ इकोनामिक्स मे इंडिया ऑब्जर्वेटरी के निदेशक निकोलस स्टर्न कएने छथिन्ह.
एहि पर चर्चा मे कहल गेल कि बिहार सरकार विकास
के एकटा नव दिशा देबय मे सफल रहल अछि. राज्य मे सेवा के अधिकार, शिक्षा आओर स्वास्थ्य पर विशेष ध्यान देल जा रहल अछि. कानून व्यवस्था मे सुधार भेल अछि. दलित, अल्पसंख्यक, महिला, पिछड़ी जाति के लेल विशेष कल्याण योजना चलाएल जा रहल अछि.
एनके सिंह जीक कहनाए छलन्हि जे बिहारक समृद्धशाली इतिहास रहल अछि जे पिछला बीस साल मे धूमिल भेल अछि. एहि कारण से बिहार देश के विकास केर मुख्यधारा मे काफी पाछां भ गेल अछि. मुदा नीतीश जीक मुख्यमंत्री बनला के बाद काफी अंतर आएल अछि.
एहि चर्चा में ब्रिटिश सरकार के मंत्री डेनी अलेक्जेंडर, लार्ड करन बिलिमोरिया, भारतीय उच्चायुक्त रंजन मथाई, सुहेल सेठ सेहो अपन विचार राखलखिन्ह.


text:
पटना : बिहारक जल संसाधन मंत्री संजय कुमार झा सोमदिन नव दिल्लीमे विदेश मंत्री एस जयशंकर स’ भेट क’ राज्यक बाढ़ि संबंधी चिंता स’ विस्तार स’ अवगत करओलनि. ओ उत्तर बिहारमे बाढ़िक दीर्घकालिक समाधानक लेल माननीय मुख्यमंत्री नीतीश कुमार द्वारा लगातार उठाओल जा रहल मुद्दा दिस विदेश मंत्रीक ध्यान आकृष्ट कयलनि आ नेपाल स’ आबयवला प्रमुख नदी पर नेपाल भू-भागमे हाईडैम बनयबाक दशक भरि स’ लंबित प्रस्ताव पर ठोस डेग उठयबाक आधिकारिक अनुरोध सेहो कयलनि. भेट काल विदेश मंत्री बिहारक मांग पर नव तरहे गौर करबाक भरोस देलनि.
संजय कुमार झा विदेश मंत्रीके बतओलनि जे भौगोलिक स्थितिक कारण बिहारक 28 टा जिलाके बाढ़ि स’ तबाही झेलय पड़ैत अछि. एहि बाढ़िक कारण एहन नदी अछि, जकर उद्गम स्थल आ बेसी जलग्रहण क्षेत्र नेपालमे स्थित अछि. सभ साल बाढ़ि स’ बचावक उपाय, आपदा प्रबंधन, राहत एवं पुनर्वासक काजमे बिहार सरकारक हजारो करोड़ टाका खर्च भ’ जा रहल अछि, जाहि स’ राज्यक विकासके गति भेटि सकैत छल.
झा बिहारक बाढ़िक दीर्घकालिक समाधान ताकबाक लेल मुख्यमंत्री नीतीश कुमारक अनुरोधके दोहरबैत कहलनि जे नेपाल स’ आबयवला कोसी, कमला आ बागमती नदी पर नेपाल भू-भागमे हाई डैमक निर्माणक प्रस्ताव लंबित अछि. हाई डैमक निर्माणक आवश्यकता पर भारत आ नेपाल सरकार बहुत समय स’ सहमत अछि आ कतेको बेर 2004 स’ स्थापित संयुक्त कार्य समितिक बैसक सेहो भ’ चुकल अछि, मुदा कोनो संतोषजनक प्रगति नहि भ’ सकल अछि.
बाढ़िक स्थिति पर हालमे प्रधानमंत्री संग वीडियो कॉन्फ्रेन्सिंगक काल सेहो मुख्यमंत्री नीतीश कुमार नेपालमे हाई डैम निर्माणक आवश्यकता, सीमा क्षेत्रमे बाढ़ि सुरक्षात्मक काजमे नेपालक असहयोगात्मक रवैया आ फरक्का बराजक नीक स’ संचालन सहित कतेको मुद्दा उठौने छलाह. झा अनुरोध कयलनि जे विदेश मंत्रालयके एहि मामिलामे ठोस पहल शुरू करब बेसी आवश्यक भ’ गेल अछि.
भेटक दौरान विदेश मंत्री एस जयशंकर नेपाल स’ संबद्ध बिहारमे बाढ़िक सभ मुद्दाके गंभीरता स’ सुनलनि ओहि पर नव तरीका स’ सकारात्मक पहल करब तथा जरूरी डेग उठेबाक भरोस देलनि. संजय कुमार झा विदेश मंत्रीके बतओलनि जे जल संसाधन विभाग, बिहार द्वारा एहि साल कोसी, गंडक आ कमला नदीक नेपाल भू-भागमे बाढ़ि संघर्षात्मक एवं कटाव निरोधक काजक 28 योजना प्रस्तावित छल, मुदा लॉकडाउन आ नेपालक असहयोगात्मक रुखक कारण एहि योजना पर काज बहुत विलंब स’ शुरू भ’ सकल.
संजय कुमार झा बिहारक एहि मांग के सेहो दोहरओलनि जे संयुक्त प्रोजेक्ट ऑफिस, विराटनगरमे भारत आ नेपाल सरकारक संग-संग बिहार सरकारक अधिकारीके सेहो प्रतिनिधित्व भेटबाक चाही. ओ सीमा क्षेत्रमे बाढ़ि संघर्षात्मक कार्य करायब संबंधी नीतिके आवश्यक संशोधनक माध्यम स आओर बेसी व्यावहारिक बनयबाक अनुरोध सेहो विदेश मंत्री स’ कयलनि.
झा विदेश मंत्रीके बतओलनि जे भारत-नेपाल सीमा पर लालबकैया नदीक दहिना बान्हके सुदृढ़ करबाक काजमे सेहो नेपाल द्वारा बाधा उत्पन्न कयल गेल, जखनकि इ काज बिहार सरकारक जल संसाधन विभाग द्वारा कराओल जाएत रहल अछि. एहि तरहे कमला वीयरक दाहिना बान्ह पर बाढ़ि संघर्षात्मक काजके सेहो बाधित कयल गेल.


text:
– अरुण कुमार मिश्रा
सहयोग मनुष्यक जन्मजात आवश्यकता अछि तँ एकर अस्तित्व, विकास आ जीवन सहयोगे पर निर्भर अछि। भोजन वस्त्र आ आवास मानवक मौलिक आवश्यकता अछि, अकर अतिरिक्त शिक्षा आ चिकित्सा सेहो ओतवे महत्त्वपूर्ण अछि।
मनुष्य अपन आवश्यकताक पुर्ति लेल अनेकानेक मनुष्य सँ सम्पर्क करैत अछि। अतवे नहि, मनुष्यक बहुत रास आवश्यकता एहनो अछि जकर पुर्ति अनकर सहयोग बिनु सम्भव नहि अछि। परिवार आ समाज मनुष्यक आवश्यकता पुर्ति लेल सहयोगात्मक एकजुटताक प्रतीक अछि।
एकाधिक मनुष्यक कुनु कार्य वा उद्देश्य पुर्तिक लेल सम्मलित प्रयास सहयोग कहल जाइत अछि। अर्थात सहयोग एक गोट प्रक्रिया अछि जकर मादे एकाधिक व्यक्ति वा समूह अपन प्रयत्न केँ संगठित रूप द’ सामान्य उद्देश्यक प्राप्तिक लेल काज करैत छैथ।
मनुष्य चेतन रुपमे सहयोगिक क्रिया करैत रहैत अछि अर्थात सहयोग चेतन अवस्थाक परिचायक थीक। संगठित आ सामूहिक प्रयत्नमे उद्देश्य समान भेने काज सुरआइत अछि। कारण एहिमे सभक सहभागिता होइत अछि, क्रिया एवं विचारक आदान-प्रदान होइत अछि। अन्तःक्रिया सकारात्मक होइत अछि, सहयोग करवाक प्रवृत्ति होइत अछि। सहयोग केनिहार अपन उत्तरदायित्वक निर्वहन मोन सँ करैत छैथ।
पूर्ण विकास सहयोगे सँ सम्भव अछि कयो सर्वज्ञ नहि अछि। कलाकारक सोझा डॉक्टर अयोग्य अछि, डॉक्टरक सोझा इंजीनियर, साहित्यकारक सोझा व्यापारी। कहवाक तात्पर्य ई जे सभ अपन-अपन विधामे पूर्ण छैथ मुदा संतुलित विकासक लेल एक दोसरक सहयोग अति आवश्यक अछि।
धरती पर जैविक संरचना एहि तरहक अछि कि समाज सँ परे असगर मनुष्यक विकास संभव नहि अछि। प्राणीमे शरीरक सभ अंगक कार्य केने मनुष्य अनेक तरहक कार्य करवामे सक्षम होइत अछि।
सृजनक आइना अछि परस्पर सहयोग। जाहि तरहेँ आमक वृक्ष केँ विशाल अस्तित्व, मधुर फल, शीतल छाया परस्पर सहयोगक परिणाम अछि। ओहिना मनुष्यक संपूर्ण व्यक्तित्व समाजक प्रयत्नक फल अछि। व्यक्ति आ समाजक कल्याण एहि पर निर्भर अछि कि लोक व्यक्तिवादक मानसिकता केँ छोड़ि केँ सहयोगक महत्व केँ समझते जीवनक अहम हिस्सा बनवैथ। सहयोगक भावनाक प्रारंभ “वसुधैव कुटुम्बकम्” सँ सजीव होइत अछि।
भारतीय सनातन संस्कृतिमे वर्ण व्यवस्थाक जड़िमे सहयोगात्मक प्रवत्ति छलैक। विशुद्ध कर्मक अनुरुपे समाजमे प्रत्येक वर्णक सहयोग भेटैत छलैक। गाममे उपनयन, विवाह आ श्राद्धकर्ममे समाजक सभ वर्ण वा वर्गक सहयोग देखवामे अबैत छलैक जे कमोबेश अखनो विद्दमान अछि। अखुनका अर्थयुगमे एहि परम्परामे ह्रास दिखना जाइत अछि।
अस्तु।
अरुण कुमार मिश्र
दिल्ली


text:
बसे पहिने नेपालमे किर्सी पेसामे संलगन भेलहा जाइतके रुपमे परिचित “थौर” सब्दबाटे थारू थर भ्याल्छइ । थौरके मतलब मैदान भाग बुझाहाबे छइ, मैदान भागमे रहेकेबला कारनसे थारू कहिते आबे छइ ।
नेपालके इतिहासमे थारू जाइतसबके छुटे पहिचान छइ। जहिनङ भेसभुसा, साँस्किर्तिक, कला, धर्म, रितिरिवाजसब छइ। खाँ थारू, चौधरी, राउत, माझी, बसार, धमी, गच्छदार, सरदार, मण्डल, राना, भगत, थन्दार, फनैत, तब्दार, मोदी, खवास, हलदलिया, विस्वास, थनैत सिंह थर भेलहा सब थारूमे परै छइ। थारू समुदायमे सिक्षित लोकसब कमे छइ या खेतीपातीमे बेसी ध्यान देलाके कारण यी जाइतके पहिचान या विकास नइभेलहाके कारण चिए।
थारू समुदाय तराइके सबसे बरका एकल जाइत समुदायके रूपमे देखल जाइछेइ या नेपालमे चाइर नमरमे आबेछइ । हमर पूर्वजसबके कहबी अनुसार थारूसब सबसे पहिने भारतसे कपिल्वस्तु हेइत नेपालमे मेची से महाकाली तक रहिते आबे छइ । रामानन्द पर्साद सिँह अपन लेखमे लेखने छइ । थारूसब विसेस् कइर्के किर्सी पेसामे आधारित भेलाके कारण दोसर पेसामे अपन पहिचान या परिचय बनाबेले नइ सक्नेछइ । यहाँ कर्म्मे कतै थारूसब अपन ठाम्से सइरके दोसर ठाम्मे जायाके अपन थर परिवर्तन कइरके रहल छइ।
Copyright © 2022,


text:
बिहार सरकार केँ सात निश्चय मे एक मुख्यमंत्री विद्युत संबंध निश्चय योजना केर तहत एपीएल परिवार क' बिजली कनेक्शन देल जे रहल अछि। केंद्र केर सौभाग्य योजना केर तहत एपीएल परिवार सभकेँ बिजली कनेक्शन भेटत। बिजली कनेक्शन 50 लाख सँ बेसी एपीएल परिवार क' देल जायत। बीपीएल परिवार क' दीनदयाल उपाध्याय ज्योति ग्राम योजना केर तहत कनेक्शन देल जे रहल अछि। ऐहिक तहत लगभग 65 लाख ग्रामीण परिवार क' बिजली कनेक्शन देल जायत। खेती के लेल अलग सँ बैन रहल डेडिकेटेड फीडर केर कारण खेती मे सेहो बिजली केर खपत बेसी होयत। लोग सभमे इलेक्ट्रॉनिक गजट केर उपयोगक बढ़ैत ललक केर कारण बिजली खपत मे हर बरख वृद्धि भ' रहल अछि। केंद्रीय विद्युत प्राधिकरण दिस सँ कायल गेल सर्वे केर मुताबिक बरख 2022 तक बिहार मे 10 हजार मेगावाट सँ बेसी बिजली केर जरूरत पड़त।
अपने क' बता दी बरख 2022 तक 10 हजार मेगावाट सँ बेसी बिजली देबाक लेल ट्रांसमिशन लाइन दुरुस्त होयबाक जरुरत अछि। ऐहिकेँ देखैत सीतामढ़ी, सहरसा आओर गया के चंदौती मे 400/220/123 केवी के ग्रिड सब-स्टेशन बनाओल जायत। रक्सौल मे 200/132/33 केवी के ग्रिड बनत । 220 केवी मे 930 सर्किट किलोमीटर तेँ 132 केवी मे 407 सर्किट किलोमीटर ट्रांसमिशन लाइन बिछाओल जायत। इस मद मे 1409 करोड़ 36 लाख टाका खर्च होयत। जाहिमे 281 करोड़ टाका राज्य योजना सँ खर्च कायल जायत। ओतहि, 400/220/132 केवी मे बख्तियारपुर, नौबतपुर व जक्कनपुर, दानापुर के भुसौला मे 200/33 केवी आओर डुमरांव मे 200/132/33 केवी के ग्रिड-सब स्टेशन बनाओल जायत।
बख्तियारपुर मे ग्रिड बनेबा पर होमै बला खर्च 664 करोड़ मे राज्य सरकार 132 करोड़ खर्च करत। नौबतपुर, जक्कनपुर, भुसौला व डुमरांव के ग्रिड पर होमै बला खर्च 1688 करोड़ मे राज्य सरकार क' मात्र 168 करोड़ खर्च करे पड़त। एहि तरहे कर्मनाशा व कोढ़ा मे 220/132/33 केवी के ग्रिड सब-स्टेशन बनाओल जायत। संगहि 473 सर्किट किलोमीटर ट्रांसमिशन तार बदलल जायत। नौ ग्रिड सब-स्टेशन मे पावर ट्रांसफॉर्मर बदलल जायत। संगहि 220/132 केवी के 260 सर्किट किलोमीटर तार बदलल जायत। एहि पर खर्च होमै बला 1097 करोड़ मे राज्य योजना सँ 219 करोड़ खर्च होयत।


text:
दरभंगा : दरभंगा जिलाक एकटा दुर्गा मंदिरमे एकटा कुमारि कन्या अपनहि हाथसँ अपनहि आँखि निकालि लेलनि। घटना शनिदिन केर अछि जेतहि एकटा कुमारि कन्या द्वारा अजीबोगरीब कृत्य कएल जेबाक खबैर आयल अछि। खबैर भेटल अछि जे कन्या माँ दुर्गा केर पट खुलिते हुनका अपन बाँमा आँखि निकालिकए अर्पण कए देलनि। ई घटना बहेड़ी थाना क्षेत्रकेँ सिरुआ गामक अछि।
भिनसर बेलन्योति केर विधि उपरांत ओ कन्या सोना धमसायर गाम स्थित माँ दुर्गा मंदिर पहुँचलीह जेतहि पहुँचिते ओ अपन आँखि निकालिकय माँ दुर्गा केर अर्पित कए देलनि आ तकरा बाद बेहोश भए ओतहि जमीन पर खसि पड़लीह। अहि घटनाक बाद ओतहि जुटल लोकमेँ हड़कंप मचि गेल, आनन-फाननमे ओहि कन्याकेँ डीएमसीएचमे भर्ती कराओल गेलनि। कन्याकेँ बाँमा आँखि पूर्ण रूपे घायल भए गेल छन्हि। हिनकर आई बॉल निश्चित जगहसँ तीन चौथाई बाहर निकलि गेल छन्हि। पीड़िता केर आँखिमे पुनः रोशनी एबाक संभावना कम लागैत अछि। तइयो डागडर लोकनि रोशनी लाबैक लेल प्रयाश कए रहल छथि आ अहिमादे पीड़िता केर ईलाज कएल जा रहल छन्हि।
डागडर टीम केर कहब छन्हि जे गंभीर रूपसँ घायल आँखि केर रोशनी सदा लेल सेहो जा सकैत अछि। जानकारी अनुसार पीड़िता केर पहिचान सिरुआ गामकेँ अरुण कुमार सिंह केर बेटी सोना कुमारी उर्फ कोमल जिनकर उमैर 18 बरख छन्हि केर रूपमे कएल गेल अछि। बताओल जा रहल अछि जे कोमल माँ दुर्गा केर परम भक्त छथि आ रोज साँझ-भिनसर माँ दुर्गाक पूजा-अर्चना करैत छलीह।
विदित हो जे शनिदिन भिनसर हरेक सालक जहिना इहोबेर माँ दुर्गाक चैती नवरात्रके उपलक्ष्यमे कलश शोभा यात्राकेँ आयोजन कएल गेल छल जाहिकेर हिस्सा कोमल सेहो छलीह। कलश शोभा यात्राक समापन भेला उपरांत ओतहि कोमल अपन बाँमा आँखि निकालबाक प्रयास करै लगलीह जाहिमे हुनक बाँमा आँखि गंभीर रूपसँ घायल भए गेलनि। अफरातफरी बीच उपस्थित लोक कोमल केर डीएमसीएचमे भर्ती करौलनि जेतहि डागडर लोकनि द्वारा कोमल केर आँखिके ऑपरेशन कए पुनः निर्धारित स्थान पर लगा देल गेलनि अछि।
स्वप्नमे भगवती कहलकनि आँखि दान देबाक लेल
घायल पीड़िता केर कहब छन्हि जे दू-तीन दिन पहिने भगवती सपनामे एकटा आँखि दान करबाक लेल कहलनि। जाहिकेर कारण ओ अहितरहक प्रयाश कएलीह। जनतब हो जे कोमल अपन आँगुरसँ आँखि निकालबाक प्रयाश कएने छलीह। जानकारी अनुसार पीड़िता पुजारी उमेश झा सँ कहने रहैथ जे ओ अपन एकटा आँखि भगवती केर दान करतीह। जेकरा बाद ओ मंदिर केँ भीतर गेलीह आ अहितरहक कृत्य केर अंजाम देलनि।


text:
म. म. शंकर कृत स्मृतिसुधाकर
मिथिलाक चौहद्दी आ ओकर गौरवगाथाक वर्णन अनेक स्थान पर भेटैत अछि, मुदा ई सभ आर्ष-ग्रन्थ कोन कालक थीक से निर्णीत नै अछि। एहन आर्ष-ग्रन्थक अतिरिक्त लौकिक ग्रन्थ सभक परम्परामे म. म. शंकर कृत स्मृतिसुधाकरक आरम्भिक श्लोकमे जे मिथिलाक वर्णन आएल अछि ओकरा एखनि धरि उपलब्ध प्राचीनतम वर्णन कहल जा सकैत अछि।
म.म. शंकरक काल एवं परिचय
सरिसबवासी अयाचीसुत शंकर मिश्र सँ भिन्न ई कुजौली मूलक म.म. शुचिकरक पौत्र एवं म.म. सुधाकरक पुत्र रहथि।
ई अपना कें भगीरथ एवं वासुदेव का शिष्य मानने छथि। उक्त ग्रन्थक पुष्पिकामे ई ग्रन्थ-निर्माणक काल मनु वर्ष 120532682 तथा कलि संवत्सर 4682 लिखने छथि। वर्तमान कलि संवत्सर 5114 के अनुसार 2012 ई. से 432 वर्ष पूर्व 1580 ई.मे एहि ग्रन्थक रचना भेल। ग्रन्थारम्भमे ई कल्प संवत्सर 1955884690क उल्लेख कएने छथि। दूनू तिथिक तुलनासँ स्पष्ट होइत अछि। एहि ग्रन्थक रचनामे हुनका 4 वर्षक समय लागल रहनि। ग्रन्थारम्भ कलि सं. 4678 मे भेल छल आ अन्त 4682 मे भेल छल। एहि प्रकारें 1576 सँ 1580क बीच एहि ग्रन्थक रचना निर्धारित होइत अछि।
एहि ग्रन्थक आरम्भमे अकबरक प्रशस्ति 10 श्लोकमे लिखल गेल अछि। तकर बाद 3 श्लोकमे टोडरमलक प्रशंसा अछि। तकर बाद 12 श्लोकमे मिथिलाक उदात्त वर्णन भेल अछि, जाहिमे महाराज जनक, न्यायशास्त्रक प्रणेता गौतम, बलरामक गुरु श्रुतदेव, याज्ञवल्क्य, पराशर, आ ऋष्यशृंगकें मैथिल मानल गेल अछि तथा व्यासपुत्र शुकदेवक शिक्षा-दीक्षा एही भूमि पर होएबाक बात लिखल अछि।
मिथिलाक ई उदात्त वर्णन एतए प्रस्तुत अछि-


text:
अहाँक समाद पूरा पढल। ओहि ब्लाग पेज पर अपन जबाब पहिनहि दय चुकल छी। अहाँक प्रस्ताव जे हम अहींक कहलहबा बात जे ई सब एक महान् स्रष्टाक चेला थीक आ तैँ स्रष्टा मे दोष जेकर हम पहिनहि प्रतिकार कएने रही से आइयो बरकरार मानब। गुरु कदापि दोषी नहि होएत छथिन। ओ तऽ पूज्य देवता होएत छथि। ओ अपन नीक ज्ञान सँ शिष्य केँ शिष्टाचार आ सदाचार टा सिखबैत छथि। नंगटइ आ मुंहदुस्साक कार्य अपन-अपन निजी प्रकृति ओ संस्कार होएत छैक। कहलौं न! जँ कियो एक्कहि बापक बेटा होयत तऽ अपन आरोप सिद्ध करत, नहि, त चामक मुंह जे मन हेतैक से बाजत। फेसबुक या ब्लाग पेज पर जतय कतहु परोक्ष मे रहैत किछु लिखत। ओकर अपन बौद्धिक क्षमता आ अपन निजी संस्कार सँ जाहि तरहक छवि हमरा प्रति बनतैक ओ सय्ह टा लिखत। एहि मे भ्रमित होयबाक कोनो गुंजाइश हम नहि देखैत छी।
आर, एखन ओतेक मजा नहि आयल जतेक किछु दिवसक बाद मे आओत। इन्तजार करू! हमर इज्जत आ शोहरत सब बातक चिन्ता हम अपनहि कय सकैत छी। आर, अनावश्यक चिन्ता जखन हम नहि करैत छी तऽ अहाँ कियैक करब। ठीक न दीपक जी!! 😉 आगू-आगू देखैत चलू!!
एकटा बात धरि ध्यान राखब – ब्लैकमेलर टाइप मैथिल केँ हम जूताक नोक पर सदैव रखलहुँ। ई चोर प्रवृत्ति पहिने अहाँ सँ किछु माँगत। जँ सहज रूपें दय देबैक तऽ अहाँ बड़का बाबु भेलहुँ। जँ नहि देबैक तऽ ओकरा नजरि सँ तऽ खसबे करब, ओकर वश चलत तऽ अहाँ केँ समाज मे सेहो तेनाकय नीचाँ खसायत जे फेर उठबाक लेल दम-दुस्सा चाही।
दिल्लीक दिलवाली भूमि केर चर्चा हम निरंतर अपन प्रोफाइल स्टेटस सँ करैत आबि रहल छी। नहियो किछु तऽ १०० सँ ऊपर बेर एहेन कतेको मनुखक विषय मे जानकारी कराओल अछि। आर, कतेको लोकक प्रशंसा सेहो कएल अछि। दूधक दूध आ पानिक पानि लिखबाक निर्भीक आदति सँ लोक जहिना प्रशंसित होइत छैक, तहिना विवादित सेहो होइत छैक। ई सार्वभौम सत्य थिकैक। तुलसीदास सेहो परम सत्ताक परिभाषा दैत लिखलनि जे ई संसार नीक आ बेजा दुनू सँ भरल अछि, निर्भर हमरा-अहाँ पर करैत अछि जे कि लेब, ई वा ओ। तऽ जेकर प्रशंसा करू ओ सब पाइवाला बनि जाएछ ओकर नजरि मे जेकर ब्लैकमेलिंग प्रवृत्ति आ दाकियानूसी-झाड़फानूसीक अहाँ विरोध केने होइ वा ओकरा नजरंदाज केने होइ। ई सहजहि बुझय योग्य छैक।
किछु लोक मे आइयो भ्रम बड पैघ देखैत छी। हुनका भ्रम ई छन्हि जे भाइ ई प्रवीण नारायण एतेक खर्च कतय सँ करैत अछि। कियो कहता जे चन्दा उगाही करैत अछि। कियो कहता जे सब बड़का लोक केँ गसियाकय धेने अछि। जिनका जे मोन होएत छन्हि ओ से बजैत छथि। हमरा मुस्की छूटैत अछि। भगबती सिया केँ देखैत छी – पाहुन राम संग बैसल आ ओ मुस्की एकाकार बनि जाएत अछि। दुनू प्राणी हँसैत छथि। बगलहि मे हरिक संग हर बैसल – साक्षात् अन्नपूर्णा गौरी पौती मे सेनुर आ फूल सहित – हिनकर रूपक बखान हम कि करू। ई जहिना गौरी केँ कहैत छथिन जे ‘आहे तोंहे गौरा जइबऽ पराय तऽ नाच के देखत हे!!’ – बस तहिना हमरो बुझाएत अछि। भंगिया थिका! बौरहबा सेहो लोक कहैत छन्हि। मुदा औढरदानी सेहो यैह थिकाह। स्वयं सीता ओ राम केँ हृदय मे धारण कएनिहार देवाधिदेव महादेव मैथिली लेल सदैव ढरल रहैत छथि। ओहिना ओ विद्यापतिक चाकर ‘उगना’ नहि बनि गेल छलाह। अवस्स कोनो रहस्य छैक। आ विद्यापति केँ एकर घमंड नहि भेलनि कहियो…. आइ धरि हम एको टा रचना वा विचार वा श्रुति एहेन नहि सुनलहुँ जे स्वयं विद्यापति केँ कहियो एहि बातक गलत भान मोन मे कदापि बैसलनि। ओ तऽ कहिते रहलाहः
“आहे ओहो थिका त्रिभुवननाथ दया केर सागर हे”
कविमन गौरा केँ “आहे पीसू गौरा भांग-धथूर कि भोला के मनाबहु हे” कहिकय प्रसन्न कय लैत छथि। तऽ फेर प्रवीणमन सेहो समर्पण केर भाव मे सदैव डूबल रहि अपन काज जोगर अर्थ जुटा लैत अछि।
हालहि काशी मे बीएचयू केर प्रो. यू. के. चौधरी बड गंभीर बनि पूछलाह… जे ई खर्च-बर्च कतय सँ पार लगैत अछि। हमरा हँसी लागि गेल, कहलियैन – “श्रीमान्! जेकरा वास्ते स्वयं भोलाक खजानाक दरबज्जा खूजल हो ओकरा लेल ई छोट-मोट खर्चक कोन प्रश्न!” ओ ‘जय भोलेनाथ – जय भोलेनाथ” कहैत आह्लादित होएत पीठे टा नहि ठोकलनि बल्कि गंगा परियोजना केर संचालक सेहो प्रो. चौधरी अपनो सहयोग करबाक वचन देलनि। मुदा अहाँ आश्वस्त रहू! हम जहिना आइ धरि किनको सँ एक पाइ नहि याचना कएल, तहिना आगुओ नहि करब। ई हमर कठोर संकल्प आ प्रण अछि। तखन अपने जिनका किनको विवेक होएत छन्हि ओ एहि पवित्र यज्ञ मे स्वयं अपन अंशदान करैत पुण्यक भागी बनैत छथि। एहि मे कतहु दुइ मत नहि। यैह तऽ बाबा केर खजाना थीक। ताहि पर प्रवीण केँ पूर्ण अधिकार अछि। बाबाक एहि दुलार केँ हम के होएत छी काटनिहार? बाबाक माया आ स्नेह सदैव बनल रहय। मैथिली प्रति सेवाक भाव सेहो बनल रहय।
हरिः हरः!!


text:
हर बरख सोनपुर मेला म' लागै बला पक्षी बाजार म' लाखों केर संख्या म' लोग आबैत छल। एता देसी आओर विदेशी पक्षी सभ लोग सभके अपना दिस आकर्षित करैत छल। न्यायालय के आदेश के बाद प्रशासन द्वारा 2 नवंबर सँ शुरू होमै बला पशु मेला म' पक्षी सभक खरीद फरोख्त पर रोक लगा लगा देल गेल अछि। अपने क' बता दी कि ई मेला हर बरख नवंबर म' लागैत अछि जे एक मास धरी चलैत अछि।
अपने क' बता दी एहि मेला म' गाय, महिष, घोड़ा समेत अनेको पशु क' बेचबाक लेल आनल जायत अछि। सोनपुर मेला म' पक्षी सभक बिक्री पर पटना उच्च न्यायालय द्वारा रोक लगाओल गेल अछि। ऐहिके रोकबाक लेल अदालत म' एक याचिका दायर कायल गेल छल। एहि पर सुनवाई करैत अदालत द्वारा वन्यजीव संरक्षण अधिनियम केर तहत पक्षी सभक खरीद बिक्री पर रोक लगाओल गेल अछि।
कार्तिक पूर्णिमा सँ शुरू होमै बला एहि मेला म' दुनियां भरिक लोग आबैत छथि। एहि मेला म' एक सँ बाढ़िकेँ एक पशु-पक्षी सभक खरीद-बिक्री होयत अछि। एहि बेरक सोनपुर मेला म' पक्षी सभक बिक्री नहि होयत। एहिठामक पक्षी बजार म' तोता, मोर, गौरेया, साइबेरियन पक्षी, पहाड़ी मैना, कोयल समेत कैको तरहक पक्षी बिक्री लेल आनल जायत अछि।


text:
मैथिली जिन्दाबाद पर प्रकाशित ‘विशेष संपादकीय’ मे पुरी मठकेर शंकराचार्य आ हुनक मूल परिवारजनक दयनीयता पर मैथिली-हिन्दी कवि एवं अभियानी ‘उमाकान्त झा बक्शी’ केर भावुक लेकिन यथार्थ उद्बोधन करयवला मनोभावना आ सार्वजनिक आह्वान – राज्य सरकार, केन्द्र सरकार, समाजसेवी, बुद्धिजीवी एवं समस्त मैथिली-मिथिला अभियानी सँ। जरुर पढू!! स्वयं श्री बक्शी केर शब्द मे:
अनंत श्री विभूषित स्वामी निश्चलानंद सरस्वती, ‘शंकराचार्य’, गोवर्धन मठ, स्वर्गद्वार पूरी।
====================================================
धानकर्षण संपादक, मैथिलि जिंदाबाद डॉट कॉम!
५ मई, २०१५ परम श्रद्धेय पुज्यपाद शंकराचार्य स्वामी श्री निशचलानन्द सरस्वती जी महाराज, श्री मिथिला शारदीय दुर्गा पूजा समितिक प्रांगन, इन्द्र इनक्लेव दिल्ली -२ मे धर्म, अर्थ, काम, मोक्ष पर जे हुनक ओजस्वी धर्मोपदेश भेल से हृदय मिश्रा दिल्ली निवासीक शब्द मे हुनकर पोस्ट दिनांक ७ मई २०१५ पर वर्णित अछि। ह्रदय मिश्र जी केर शब्द मे …
“प्रवचन मे सनातन धर्मक चारि स्तम्भ धर्म, अर्थ, काम आ मोक्ष मे सँ ‘धर्म और मोक्ष’ केँ लोक बिसरि गेल आ अर्थ तथा काम पर मोन सतति रखने रहैछ, एहि कारणे संसार मे एतेक अनाचार आ अत्याचार भऽ रहल अछि। राष्ट्र हितक लेल केंद्र तथा राज्य सरकारक कर्तब्य पर यंत्रक अत्यधिक उपयोग आ अतीत, वर्तमान आ भविष्य मे एहि सँ होमय बला दुस्परिणाम सँ त्रिकालदर्शी महाराज श्री अति चिन्तित छथि आ अपन एहि चिन्ता सँ लोक केँ सचेत कयलाह। स्पष्ट अछि जे विकाशक नाम पर कयल जा रहल विनाशक खेल केँ अति प्रभावी एवम् सरलता सँ श्रोता लोकनि केँ मध्य रखलन्हि। अन्त मे राज्य सरकार आ केन्द्र सरकार केर कमजोर नीतिक कारण अतीत, वर्तमान एवम् भविष्य मे होमयबला भयाबह परिणामक चर्चा निष्पक्ष भाव सँ केलन्हि।”
एहि सँ पूर्व “लाल बनल शंकराचार्य – पोसनिहारि जननी भेल ‘बताहि सँ बतहिया’” शीर्षक केर अंतर्गत अनंत श्री विभूषित स्वामी निश्चलानंद सरस्वती, शंकराचार्य गोवर्धन मठ, स्वर्गद्वार पूरी केर जन्म स्थान हरिपुर बक्शीटोल आ हुनक संन्यास सँ पहिल परिवारक विवरण आ ताहि परिवारजन मे शंकराचार्यक लालन-पालन केनिहार माता-पितातूल्य जेठ भाइ व एक बाल-विधवा बहिनक वर्तमान आर्थिकअवस्था तथा सामाजिक असंवेदनशीलता पर विशेष आलेख सम्पादकीय मे प्रकाशित भेल छल।
हरिपुर मजरही टोल निवासी स्व. जयमंत मिश्र केर सुपुत्री प्रोफ़ेसर (श्रीमती) इंदिरा झा केँ एही समस्या पर ध्यान देबाक लेल हम मोबाइल पर संपर्क कयल। शंकराचार्यक दिल्ली कार्यक्रम मे व्यस्तताक कारणे बाद मे बात करब, ततेक आस्वाशन भेटल, परन्तु एखन धरि हुनका समय केँ समावेश नहि भेल या आशंका कतहु इहो अछि जे ओहो एहि सवाल पर उदासीन छथि।
शंकराचार्य जी द्वारा देल गेल प्रवचन में धर्मक जिक्र अछि। करोड़ों आस्थावान पर हुनक प्रत्येक आह्वानक प्रत्यक्ष असर पड़ैत अछि, कारण ओ आस्थाक एकटा अति महत्त्वपूर्ण आ सम्माननीय स्थान पर विराजित छथि। मुदा प्रश्न ई उठैत अछि “जे हुनकर लालन-पालन कयलन्हि, जेठ भाय, जेठ भौजाइ, बहिन जे एखन वृद्धावस्था मे करीब ९० वर्षक छथि, हुनका सबहक ऋण सँ संन्यासी आश्रम मे प्रवेश करैत ओ ऊऋण भऽ गेला?” एतय धर्म कि चुप अछि, कर्तब्य निर्वाह सँ धर्म प्रबल होइछ, कर्तब्यपरायणता धर्मक अभिन्न अंग थीक, अकर्तब्यक स्थिति तखन कियैक? एहना सन स्थिति मे कर्तब्य आ अकर्तब्य केर कि मापदण्ड हो? सनातन धर्म मे एकर कि औचित्य अछि?
राज्य सरकार शिक्षकक बहाली करैत अछि। परन्तु शंकराचार्यक भतीजी श्रीदेव झा केर बेटी जे पति-परित्यक्ता अछि, असहाय अछि, ओकरा लेल कोनो सहानुभूति आ अनुकम्पा नहि? श्रीदेव झा’क आयु १०० वर्ष हेतनि, हुनकर बहिन जिनक नाम बताहि छनि, उम्र ९० वर्षक करीब और शकराचार्य केर भौजाइक उम्र ८५ वर्ष करीब, ताहि संग एक पतिपरित्यकता शंकराचार्य केर भतीजीक उम्र ३० वर्ष – सब कियो असहाय दिन राति दुनु साँझक भोजन शंकराचार्य जी केर भतीजा जे दिल्ली मे रहैत अछि हुनकर दया पर निर्भर अछि।
एखन केंद्र मे हिंदुत्वक रक्षा कएनिहार सत्तापक्ष धरि हमर भावना प्रेषित हो। शंकराचार्यक जन्म स्थानक माँटि हरिपुर सँ पूरी मठ आ पूरा देश मे छीटल जा रहल अछि ताहि सँ मिथिला गौरवान्वित अछि, शकराचार्य हमरे। गाम मे दुर्गा पूजा मे ताम-झाम व्यवस्था आ देखाबटी ऊपर लाखों-लाख टाकाक खर्च होइत अछि। अष्टजाम-नवाह होइत अछि, सत्यनारायण भगवानक कथा आ सुन्दर काण्ड रामायण केर पाठ सेहो खूब धुमधाम सँ कैल जाइछ। कि एतेक विवेक नहि उत्पन्न होइछ किनको मे जे एहि परिवार सँ गाम व सगर मिथिलाक मान-सम्मान बढल तेकर वर्तमान दयनीयता केँ समाधान निकालि सकी?
राज्य सरकार, केन्द्र सरकार, गाम-समाज, मैथिली-मिथिलाक झंडा लय चलनिहार आ एहि मनोभावनाक सुननिहार प्रत्येक विवेकशील मानव सँ आह्वान अछि जे धर्मक गरिमाक निर्वहन हेतु अकर्तब्य केँ त्याग करैत वांछित कर्म कय समाज केँ सही दिशा प्रदान करय।
– उमाकान्त झा ‘बक्शी’
कोलकाता, भारत।


text:
बनारस, अक्टुबर २२, २०१५. मैथिली जिन्दाबाद!!
आइ २२ अक्टुबर केँ बनारस मे विद्यापति स्मृति पर्व समारोह केर आयोजना कैल गेल अछि। मैथिल समाज, बनारस द्वारा आयोजित एहि कार्यक्रमक मुख्य अतिथि भारतीय पुरातत्त्व सर्वेक्षण केर क्षेत्रीय निर्देशक फणिकान्त मिश्र छथि। संगहि एहि कार्यक्रम मे समस्त भारत सँ मैथिल विद्वान् ओ अभियानी लोकनि आमंत्रित छथि। मंच संचालनक भार मिथिलाक प्रसिद्ध उद्घोषक किसलय कृष्ण द्वारा कैल जेबाक अछि।
पराडकर स्मृति भवन, गोलघर, मैदागिन पर अपराह्न २ बजे सँ कार्यक्रमक आयोजन कैल जायत। एहि अवसर पर स्मारिका सेहो प्रकाशित-विमोचित कैल जायत। ई जानकारी एडवोकेट निरसन झा – संस्थापक अध्यक्ष, मैथिल समाज, बनारस द्वारा मैथिली जिन्दाबाद केँ प्राप्त भेल अछि।
विदित हो जे मैथिल समाज स्वभाववश खण्डित संगठन संग कतहु अपना केँ स्थापित करैत छथि जाहि मे काशी सेहो पाछाँ नहि अछि। एतय कम सँ कम ३ टा संस्था द्वारा अलग-अलग कार्यक्रम आदि आयोजित कैल जाएछ। कियो साल मे सामूहिक उपनयन कार्यक्रम करैत छथि तऽ कियो विद्वत् गोष्ठी। आपसी एकताक कमी सँ खण्डित मैथिल समाज तदापि संघर्ष जारी रखैत छथि, यैह प्रशंसनीय गप होइछ। मैथिली जिन्दाबाद केर तरफ सँ कार्यक्रमक सफलताक शुभकामना अछि।


text:
स्त्री हृदय आ पुरुष संकल्प
स्त्री हृदय सुकोमल आ शरीरक बनावट सेहो पुरुषक अपेक्षा कमजोर भेल करैछ। आत्मशक्ति, संकल्पशक्ति आ दृढ़तापूर्वक अपन बात पर कायम रहबाक क्षमता सेहो कमजोर भेल करैत अछि। – ई बात कोनो पुरुषवादी मानसिकता सँ नहि बल्कि बहुतो रास आध्यात्मिक-पौराणिक कथा-गाथाक अध्ययन सँ हम लिखि रहल छी। स्त्री हृदय सही मे कोमल होइत छैक, कतेको बेर अपन कोमल भावनाक कारण दोसरक बात केँ कमजोर बुझि ओकरा छोड़ि अपनहि जिद्द केँ स्थापित करबाक कठिन डेग उठा लेल करैत अछि स्त्री।
ध्यानपूर्वक देखू – हिन्दू धर्मशास्त्र मे जतेक कथा-गाथाक जिकिर आयल अछि ताहि मे स्त्रीक मातृत्व केँ सर्वोपरि मानल गेल छैक, लेकिन जीवनलीला मे कोनो न कोनो एहेन प्रकरण स्त्रीक तरफ सँ होइछ जाहि सँ पैघ-पैघ घटना-दुर्घटना घटित भेल करैत अछि। द्रौपदी, सीता, तुलसी, सती, पार्वती आदि अनेकों पौराणिक लीलामयी चरित्र मार्फत हमरा सब केँ मनन करय योग्य अनेकों शिक्षाप्रद बात कहल गेल अछि।
रामायण मे एखन हम सती आ शिव केर प्रसंग पढि रहल छी। शिव धीर-गम्भीर आ प्रशान्त रूप मे छथि। सती माता केँ शिवजीक श्रीरामजी प्रति अद्भुत भक्ति आ श्रीरामजी केँ मनुष्य शरीर मे पत्नीक वियोग मे विलाप करैत दृश्य देखि हृदय मे उद्वेलन भेलनि। अपन पति शिवजी पर आँखि मुन्दिकय विश्वास करितथि त हुनका पति-परित्यागक बिछोह नहि भोगय पड़ितनि। पुनः पिता दक्ष ओतय यज्ञ मे सहभागिता बिना आमंत्रण के नहि दियए जाउ से बात बुझेलाक बादहु नहि बुझि अपन जिद्द मे गेलीह आ ओतय शिवजीक अपमान केँ बर्दाश्त नहि कय स्वयं केँ योगाग्नि मे भस्म कय देलीह।
ई सारा वृत्तान्त केँ पढि-बुझि आ मनन कय हमरो दिमाग उद्वेलित अछि। अपनहि जीवन चरित्र आ पत्नीक संग आचार-व्यवहार देखैत छी त फेर वैह बात सब भेटैत अछि। ई नहि जे पुरुषरूप मे हम स्वयं गलती नहि करैत छी, हमरा सँ अपराध नहि भेल करैत अछि, हम बड़ा परमज्ञानी या अद्भुत भक्तमान् छी – बल्कि अपन कमजोरी केँ मनन कएने बिना पत्नीक हड़बड़ी पर तुरन्त तमसा गेल करैत छी। जखन कि पत्नी एहेन शक्ति होइत छथि जिनका बिना कोनो पतिक जीवन पूरा नहि भऽ सकैत अछि, से सोचि केहनो झगड़ा आ रगड़ा केँ तुरन्त समाधान करब जरूरी बुझैत छी। कतबो तामस उठय आ कि दुःख पहुँचय कि असन्तोष हुअय, पत्नीक कयल गेल हजारों गलती केँ क्षमा करब पतिक मौलिक कर्तव्य बुझियेकय अपन समस्त कर्तव्य पूरा करैत छी। आर पत्नी सेहो तहिना हमर हजारों गलती केँ झेलिते छथि, पचबिते छथि आ जीवनक गाड़ी केँ आगू बढेबाक क्रम मे पुरान बात केँ बिसरिते छथि। एना उचित समायोजनक संग चलि पबैत अछि ‘गृहस्थी धर्म’ रूपी जीवन। एकभग्गू जिद्द सँ एतेक लम्बा जीवन केँ पुरा करब असम्भव छैक।
निष्कर्षतः आजुक पीढ़ी केँ एहि मूल मर्म केँ आत्मसात करय पड़त जे नारी आ पुरुष संयुक्त रूप मे ‘गृहस्थी धर्म’ केर संचालन करैत छथि। एहि मे कथमपि स्त्री आ पुरुष बीच के विभेद केँ अपनहि दृष्टि सँ नहि देखि पूर्ण निश्छल व निरपेक्ष दृष्टि सँ देखल करी। कखनहुँ मात्र पुरुष रूप मे स्त्री केँ देखब अथवा मात्र स्त्री रूप मे पुरुष केँ देखब – ई एकदम जरूरी नहि छैक। हमेशा निष्पक्ष भाव सँ सोचब त समाधान शीघ्र भेटत। जीवन सुखमय रहत। शास्त्र के निचोड़ सुभाषितानि आ नीतिश्लोका अवश्य पढ़ने होयब। ई श्लोक लगभग सब केँ याद होयत। आजुक पीढ़ी जे बेसी रास पढ़ाई केवल पेटहि लेल कय रहल छी हुनका लेल विशेष रूप सँ उल्लेख करय चाहबः
संतुष्टो भार्यया भर्ता भर्त्रा भार्या तथैव च ।
यस्मिन्नेव कुले नित्यं कल्याणं तत्र वै ध्रुवम्॥
हे गृहस्थ लोकनि! जाहि कुल मे भार्या (पत्नी) सँ प्रसन्न पति और पति सँ भार्या सदा प्रसन्न रहैत छथि ओहि कुल मे निश्चित कल्याण होइत अछि। और दुनू परस्पर अप्रसन्न रहता त ओहि कुल मे नित्य कलह वास करैत अछि।
हम त कहियो नहि चाहब जे केकरो जीवन मे अशान्ति, तनाव आ विवाद हुए! अस्तु!! सभक कल्याणार्थ भगवती सँ यैह प्रार्थना –
सर्वमंगल माङ्गल्ये शिवे सर्वार्थ साधिके।
शरण्ये त्र्यम्बिके गौरि नारायणी नमोस्तुते॥
हरिः हरः!!


text:
जितेन्द्र ठाकुर, विराटनगर। १२ जुलाई २०१९. मैथिली जिन्दाबाद!!
विगत किछु दिन सँ लगातार पड़ि रहल वर्षाक कारण कोशी अञ्चल अस्पताल मे डुबानक समस्या देखा रहल अछि। लगातार वर्षा पड़ैत रहला आ पानिक समुचित निकासी नहि रहबाक चलते प्रदेश १ केर सब सँ पैघ सरकारी अस्पताल मे डुबानक समस्या भेल अछि।
अस्पताल परिसरमे पानिक सतह ३ फीट धरि पहुँचि गेल छल।
रोडक पानि अस्पताल भीतर पैसि गेला सँ औषधि पसल सहितक प्रशासनिक भवनमे सेहो पानि पैसिकय जलमग्न भेल अछि। लगातारक वर्षा आर अस्पताल भीतर पैसल पानि केर निकासी नहि भेलाक कारण ईमरजेन्सी वार्ड मे पानि पैसि जेबाक खतरा सेहो बढि जेबाक बात कोशी अञ्चल अस्पतालक मेडिकल सुपरिटेण्डेन्ट डा. रोशन पोखरेल बतौलनि। ‘काल्हि सँ आइ पड़ल मानसुनक पानिक सहत बढल अछि, ’ ओ कहला, ‘पड़ल पानिक निकास नहि होबय सकबाक कारण अस्पताल भीतर प्रवेशद्वार धरि पानि जलमग्न अछि।’
लगातार पानि पडैत रहत तँ ईमरजेन्सी वार्ड मे पानि पैसि जेबाक बात ओ बतौलनि। मंगल दिन सँ पड़ि रहल पानि बुध दिन प्रशासनिक कक्ष मे पैसि गेल रहय। पानिक निकासी वास्ते नालाक काज पूरा नहि होयब आर अस्पताल परिसर केर सतह सँ बेस ऊँच सड़क बनि गेला सँ अस्पताल भीतर पानि पैसि जेबाक बात सेहो ओ कहलनि। अस्पतालमे उपचार कराबय लेल आयल सेवाग्राहीकेँ सेहो समस्या भऽ रहल छैक। ‘उपचारक लेल आयल रोगी तथा अस्पतालक कर्मचारी जुत्ता खोलिकय अस्पताल भीतर पैसबाक अबस्था अछि’, डा. पोखरेल कहलनि, विराटनगर महानगरपालिकाक तरफ सँ पानिक निकास दिश कोनो ध्यान नहि गेल अछि, ओ बतेलनि।
अस्पताल चौकमे रहल गोल्डेन अस्पताल धरिक पानि कोशी अस्पतालमे पैसल अछि। नाला क्लियर नहि अछि, एहि तरहें सड़कक पानि सेहो सबटा गहींर सतहक अस्पताल मे पैसि गेल अछि। ‘अस्पताल परिसर भीतर पैसल पानि निकालबाक लेल मोटरक प्रयोग कयल गेल,’ ओ कहलनि, ‘लेकिन बाहर गेल पानि फेर सँ भीतरहि दिश आबि जायल करैत अछि।’ विदित अछि जे एहि अस्पतालमे गरीब तथा विपन्न वर्गक हजारों रोगी उपचार करेबाक लेल आयल करैत अछि।
फोटो क्याप्सन : मूल गेटमे जमल पानि । तस्वीर : जितेन्द्रनारायण ठाकुर । विराटनगर।


text:
अमलेश झा, जमशेदपुर। सितम्बर ५, २०१५. मैथिली जिन्दाबाद!!
अंतर्राष्ट्रीय मैथिली परिषद् सरायकेला-खरसावाँ के द्वारा आयोजित संस्कृत दिवस समारोह दिनांक 29.08.2015 केँ गम्हरिया स्थित ज्ञानज्योति विद्यालय मे मनाओल गेल छल जाहि मे मुख्य अतिथि श्री विद्युत् वरण महतो माननीय सांसद जमशेदपुर सेहो संग छलाह।
ओहि दिन सरायकेला जिलाक नव कार्यकारिणीक सेहो घोषणा कैल गेल। नव कार्यकारिणी मे अध्यक्ष संजय शर्मा, महासचिव अश्विनी ठाकुर तथा कोषाध्यक्ष केर रूप मे नवल नारायण चौधरी सहित अन्य कार्यकारिणी सदस्य लोकनि केँ चुनल गेल।
एहि अवसर पर झारखण्ड केर राज्य सरकारक संग-संग भारतीय केन्द्र सरकार सँ झारखण्ड मे संस्कृत विश्वविद्यालय स्थापना करबाक माँग कैल गेल।
मैथिली जिन्दाबाद पर कनेक देरी सँ समाचार उपलब्ध करेबाक लेल क्षमाप्रार्थनाक संग!!


text:
राजीव गान्धी खेल रत्न
राजीव गांधी खेल रत्न भारतमें देल जाए वाला सबसँ पैग खेल पुरस्कार छी । इ पुरस्कारके भारत क भूतपूर्व प्रधानमन्त्री श्री राजीव गान्धी के नाम पर राखल गेल अछि । इ पुरस्कारमे एक पदक, एक प्रशस्ति पत्र आर पाँच लाख रुपए पुरुस्कृत व्यक्तिके देल जाएत अछि।[१] भारत सरकार द्वारा सम्मानित व्यक्तियसभके रेलवे के मुफ्त पास सुविधा प्रदान केल जाएत अछि जेकर तहत राजीव गान्धी खेल रत्न पुरस्कार एवं ध्यानचन्द पुरस्कार विजेता राजधानी या शताब्दी एक्सप्रेस रेलमें प्रथम आर द्वितीय श्रेणी वातानुकूलित कोचमें मुफ्त यात्रा कएर सकैत अछि ।[२]
सन्दर्भ सामग्रीसभसंपादित करें
- ↑ Youth Affairs and Sports, Ministry of (२००५-०८-३०), "राजीव गांधी खेल रत्न" (HTML), NIC, अन्तिम पहुँच २००६-०५-१५।
- ↑ "खेल पुरस्कार पाबल लोकनि के रेलवेक मुफ्त पास सुविधा"


text:
अंजू झा।
अहि छवि में हम अपन माॅ के संग छी, हमरा जीवन में हिनकर जे स्थान अई ओ दोसर के नै भ सकैया,ई हमर मां, गुरु,आ आदर्श सब छैथ। मां तऽ सबके आदर्श होई छथिन, लेकिन हमर मां के हमरा नजर में बहुत ऊॅ॓च स्थान छैन।
हमर मां एक मॉडर्न खयाल के महिला छैथ, लेकिन आधुनिकता के अपना पर हावी नै हुअ देलखिन।हमर मां झूठ फरेब आ लालच सं परे छैथ। हमरा लेल जे मां के सबसं नीक विचार अई, ओ ई जे मां हमर ककरो देल धोखा ककरो गलती के दिल में नै राखै छैथ ओकरा तुरंत माफ कऽ दै छैथ आ पुछला पर कहती जे अपने ओकरा अहसास हेतै आ फेर गलती नै करतै।आ ई होईत कैक बेर देखलौं। ओना त कतेको बात अई जे हम अपन आदर्श अपन मां सं सिखलौंआ ओहि पर अमल करै छी, लेकिन हम अपना जीवन में जे मां के विचार सं सबसं बेबी प्रेरणा लेलौं आ सदैव याद रखैत ओहिके पालन करैके चेष्टा करैछी ओ अई अपन आत्मबल के कम नै करी विकट सं विकट परिस्थिति में हमर मां नै टुटली आ अपन आत्मसम्मान के नै झुकऽ देली।एकर परिणामस्वरूप आई अपन परिवार आ समाज में सम्मान के साथ उदाहरण बनल छैथ।मांके के कहल बात जे घरक भीतर कतबो कष्ट या दुःख हो लेकिन जे दुर नै कऽ सकैया ओकरा लग नै बाजू, ककरो सुख में जाई या नै जाई लेकिन दुःख में जरूर सहारा दी।ईसब एहन बात अई जे हमरा मां के हमरा नजर में महान बनबैया। हमर मां हमर सबसं पैघ आदर्श।🙏🙏


text:
समदिया
पटना । लालकिलाक बहाने देश मे चलि रहल बहसक बीच पुरातत्व आ धरोहर विषय पर मुख्यमंत्री नीतीश कुमार सेहो गंभीर भेलथि अछि। मुख्यमंत्री बिहार खास क मिथिला क्षेत्रक धरोहर आ पुरातत्व पर अधिकारी कए तथ्य ठीक करबाक निर्देश देलथि अछि। मानल जा रहल अछि जे प्रधानमंत्री संग 2 मई कए प्रस्तावित बैसार मे मुख्यमंत्री बलिराजगढ़ क खुदाईक मामला हुनकर समक्ष उठौताह। मोदी संग एहि बैसार मे नीतीश बिहार कए विशेष दर्जा देबाक सेहो मांग करता। जदयू नेता केसी त्यागीक कहब अछि जे नीतीश कुमार संग बैसार क बाद प्रधानमंत्री बिहार सदन क नव भवन क शिलान्यास करताह।
उल्लेखनीय अछि जे बलिराजगढ़ क खुदाई लेल भारतीय पुरातत्विक सर्वेक्षण क भारत मे स्थापना भेल छल। 1938 मे भारतीय पुरातत्विक सर्वेक्षण बलिराजगढ़ एक अपन पहिल शोध लेल आरक्षित केलक मुदा खुदाई 1962 मे शुरु भेल। किछु महत्वपूर्ण तथ्य सामने आयल मुदा खुदाई बंद क देल गेल। फेर 1972 मे खुदाई शुरु भेल। एहि बेर जे तथ्य भेटल ताहि स भारतीय इतिहास नहि अपितु विश्व इतिहास प्रभावित होइत प्रतीत भेल, मुदा खुदाई रोकि देल गेल। केंद्र क उपेक्षाक कारण इ सतत माटी मे नुकायल अछि।
जदयू नेता व पूर्व विधान पार्षद संजय झा एहि ठामक खुदाई लेल सतत प्रयास क रहल छथि। किछु दिन पूर्व ओ मुख्यमंत्री स एहि संदर्भ मे विचार विर्मश केने छलाह। मुख्यमंत्री हुनका आश्वासन देने रहथि जे प्रधानमंत्री संग अगिला बैसार मे बलिराजगढ़क मसला उठायब।
2005 मे मुख्यमंत्री नीतीश कुमार बलिराजगढ़ जा कए ओहि ठामक हाल अपन आंखि स देल चुकल छथि। अदालत मे सेहो इ मामला पहुंचल। राज्य सरकार बेर बेर एहि ठामक खुदाई लेल आग्रह करैत रहल अछि मुदा भ किछु नहि अछि। किछु शोधकर्ता क त कहब अछि जे विदेहक मिथिला नगरीक प्रमाण सेहो एहि ठाम खुदाई स भेट सकैत अछि, मुदा ताहि लेल खुदाई गहीर आ गंभीर तरीका स हेबाक चाही।
एहि संबंध मे मुख्यमंत्री क नजरि साफ अछि। ओ कहैत छथि जे एएसआई क उपेक्षाक कारण एक हजार टन सोना स बेसी मूल्यवान बिहारक मिथिला क्षेत्र क इतिहास अछि जे धूल क गर्त मे अछि। ओकर खुदाई आवश्यक अछि। मधुबनी जिला मे बलिराजगढ़ क किला जे 2200 साल पुरान अछि तेकरा लेल केंद्र सरकार लग कोनो समय नहि अछि। एहन पुरातात्विक महत्व क स्थल क खुदाई एएसआई द्वारा हेबाक चाहैत छल, मुदा बिहार सरकारक बेर-बेर आग्रह करबा क बावजूद ओहि ठाम खुदाई नहि कैल जा रहल अछि। मुख्यमंत्री कहला जे बलिराजगढ़ क खुदाई स केवल भारत इतिहास नहि बल्कि विश्व क इतिहास बदलि जाएत। विश्व सभ्यताक एकटा नव अध्याय ख्ुालत, मुदा एहि लेल केंद्र लग समय नहि अछि।


text:
अन्तर्राष्ट्रिय ओलम्पिक समिति
अन्तर्राष्ट्रिय ओलम्पिक समिति (आइओसी) (अङ्ग्रेजी: International Olympic Committee (IOC); फ्रान्सेली: Comité international olympique (CIO)) एक अन्तर्राष्ट्रिय समिति छी जाकार मुख्यालय स्विजरल्यान्डक लाजेनमे अवस्थित अछि । एकर स्थापना पियरे डे कोबेर्टिनद्वारा २३ जुन १८९४ कऽ कएल गेल छल तथा युनानी व्यापारी देमित्रिस विकेलस एकर प्रथम अध्यक्ष बनल छल । वर्तमान समयमे विश्वक कुल २०५ राष्ट्रिय ओलम्पिक समितिसभ (एनओसी) एकर सदस्य अछि ।
इतिहास[सम्पादन करी]
आइओसीक स्थापना पियरे डे कोबेर्टिनद्वारा २३ जुन १८९४ कऽ कएल गेल छल तथा युनानी व्यापारी देमित्रिस विकेलस एकर प्रथम अध्यक्ष बनल छल । जुन २०१७ धरि, एकर सदस्यतामे ९५ सक्रिय सदस्य, ४१ मानद सदस्य, एक मानद अध्यक्ष (ज्याक्स रोगे) आ एक सम्मान सदस्य (हेनरी किसिञ्जर) शामिल अछि । आइओसी दुनियाभरिमे आधुनिक ओलम्पिक आन्दोलनक सर्वोच्च शासी निकाय अछि । आइओसी हरेक चारि वर्षमे ग्रीष्मकालीन ओलम्पिक खेल, शीतकालीन ओलम्पिक खेल आ युवा ओलम्पिक खेलक आयोजन करैत अछि । आइओसीद्वारा आयोजित पहिल ग्रीष्मकालीन ओलम्पिक १८९६ मे ग्रीसक एथेन्स आ पहिल शीतकालीन ओलम्पिक १९२४ मे फ्रान्सक चेमोनिक्समे आयोजित केनए छल । सन् १९९२ धरि ग्रीष्मकालीन आ शीतकालीन ओलम्पिक दुनू एके वर्ष आयोजित कएल जाएत छल ।
लक्ष्य और भूमिका[सम्पादन करी]
अन्तर्राष्ट्रिय ओलम्पिक समितिकें मुख्य कार्य ओलम्पिक आन्दोलनकें बढ़ावा देनाए आ ओलम्पिक आन्दोलनक नेतृत्व करनाए अछि । [१]
सन्दर्भ सूची[सम्पादन करी]
- ↑ "Chapter 2: Mission and Role of the IOC", Olympic Charter, IOC, ८ जुलाई २०११, पृ: 14–15, अन्तिम पहुँच २९ जुलाई २०१२।


text:
— आभा झा।
“मिथिला में गताती विवाह के गुण दोष आर महत्त्व”
जखन हम अपन पुत्र या पुत्रीक विवाहक बारे में सोचैत छी तखन हमर सबहक मन में यैह प्रश्न उठैत अछि कि संबंध अपन परिचित परिवार अथवा अपन संबंधिक के परिचित में कैल जाय या अपरिचित में।सब माँ -बाबूजी अपन बेटा -बेटीक खुशी लेल नीके सोचैत छथि।हुनकर मन में यैह भाव होइत छनि कि काश ! कोनो एहेन पुतौह या जमाय भेट जाथि जे हमर बेटा या बेटी के सदा खुश राखैथ।आजुक समय में कनिक परिवर्तन आबि गेल अछि।पहिने के समय में लोक अपन संबंधिक के कान में ई बात डालि दैत छलखिन कि हमर पुत्र या पुत्री विवाह योग्य भऽ गेल छथि।अहाँक नजरि में कोनो नीक घरक लड़का या लड़की होइथ तऽ कहब।मुदा आब वैवाहिक संबंधक माध्यम आॅनलाइन भऽ गेल अछि।लेकिन दुनू तरीका के उद्देश्य यैह अछि कि एक नीक जीवनसाथी भेट जाय।गताती में संबंध केनाइ कतेक नीक,
कतेक खराब- यदि हम अपन पुत्र या पुत्रीक विवाह गताती में या परिचित में करैत छथि तऽ ई सोचि कऽ पहिने सं ही सुरक्षाक अनुभव करैत छथि कि जान- पहचान के छथि ताहि दुवारे ई संबंध नीके होयत। मुदा अहि में कोनो गारंटी वाला बात नहिं होइत छैक। कियैकि गताती में संबंध भेला सं कखनो-कखनो लड़का या लड़की अपना लेल स्वतंत्र जीवनक अनुभव नहिं कऽ पबैत छथि।परिचित सं वैवाहिक संबंध बनाबै के दशा में पहिने सं ही संबंधक डोर सं बान्हल हेबाक जखन एक ओर नब डोर बान्हि जाइत अछि तऽ आपसी संबंध कखनो- कखनो उलझि जाइत छैक। बल्कि अक्सर देखल गेल अछि कि संबंधक चक्कर में पुरान संबंध खराब भऽ जाइत छैक। ताहि दुवारे यदि अहाँ गताती में अपन बेटा- बेटीक वैवाहिक संबंध जोड़य जा रहल छी तऽ सब पहलु पर गंभीरता सँ विचार करि ली।मुदा बहुतो देखल गेल अछि कि गताती में संबंध केला सं बहुत नीक परिणाम सेहो देखय लेल भेटैत अछि।अपरिचित सँ संबंध कतेक सफल,कतेक असफल- यदि हम अपन बेटा या बेटीक संबंध अपरिचित में करैत छी तऽ कखनो- कखनो हमर ई निर्णय बहुत नीक साबित होइत अछि।कियैकि हुनका सब सँ पुरान संबंध नहिं भेला के कारण हुनका हमरा सँ कोनो अपेक्षा नहिं होइत छनि या ई कहबाक चाही कि हुनकर मन में हमर प्रति पहिने सँ कोनो छवि नहिं बनल रहैत छनि।ताहि लेल ई नब संबंध अहाँक कुशल व्यवहार सँ सुंदर बनि सकैत अछि।एहेन संबंध भेला सँ अहाँक पुत्र या पुत्री अपना आपके स्वतंत्र महसूस करैत छथि।मुदा एकर एक दोसर स्याह पहलू ई सेहो अछि कि हमरा अपरिचित सँ संबंध बनाबै काल सजग रहबाक चाही।कयैकि कखनो-कखनो जानितो-बुझितो गलत लोक सँ संबंध जुड़ि जाइत छैक। परिचित होइथ या अपरिचित बस संबंधक समझ जरूरी अछि – हम जे परिवार सँ अपन पुत्र या पुत्रीक संबंध जोड़य जा रहल छी यदि हुनका संबंधक समझ छैन ,हुनका पैघक प्रति सम्मान छैन,छोटक लेल स्नेह छैन और बराबर वाला के भावनाक कद्र छैन तऽ एहेन स्थिति में वैवाहिक संबंध परिचित में हो या अपरिचित में ,संबंध मजबूत डोर में बान्हि जाइत छैक। ताहि दुवारे विवाहक संबंध जोड़य काल गोपनीय जाँच पड़ताल अवश्य करबाक चाही,हमरा सबके अपन बटा या बेटीक लेल नीक पार्टनर देबाक प्रयास करबाक चाही।पहिने के समय और आइ के समय में यैह अंतर अछि कि पहिने के लोक विवाह के एक पवित्र संबंध मानि कऽ हर सुख-दुख,उतार-चढ़ाव में संग चलि कऽ अपन संबंध के एक मंजिल तक पहुँचबैत छलाह। मुदा आइ काल्हि के विवाह में अगर कनिको एक-दोसर के रोक टोक केलक या एक दोसर के आवश्यकता के पूर्ति नहिं भेल तऽ फेर ई संबंध बेसी दिन तक नहिं चलैत अछि और तलाक के नौबत आबि जाइत छैक। विवाह में आपसी सामंजस्य बहुत जरूरी छैक।
जय मिथिला जय मैथिली।🙏🙏
आभा झा (गाजियाबाद)


text:
विधा : मैथिली आ हिन्दीक साहित्यकार आ समालोचक
जन्म : अपन मातृक बिहार प्रांतक बेगूसराय जिलाक मालीपुर गाँव मे ११ दिसंबर १९७३ केँ भेल.
पिता :स्वर्गीय काली कान्त झा बूच ( मैथिली साहित्यक चर्चित गीतकार )
पैतृक गाँव : बिहार प्रान्तक समस्तीपुर जिलाक रोसड़ा अनुमंडल अवस्थित प्रसिद्ध गाँव करियन ( दार्शनिक उदयनाचार्यक जन्म भूमि ) .
शिक्षा : स्नातक प्रतिष्ठा, स्नातकोत्तर, सूचना- प्राद्यौगिकी :
साहित्यिक परिचय : सदस्य, “साहित्य प्रकोष्ठ” मिथिला सांस्कृतिक परिषद जमशेदपुर, पूर्व सहायक संपादक विदेह मैथिली पत्रिका (अवैतनिक ) : सम्प्रति कार्यकारी संपादक, अप्पन मिथिला ( मुंबई से प्रकाशित मैथिली मासिक पत्रिका ) मे अवैतनिक कार्यकारी संपादक. हिन्दीक चर्चित अंतर्जाल न्यूज़ पोर्टल ” इंटरनेशनल न्यूज़ आ व्यूज कॉरपोरेशन” केर सलाहकार . साहित्य अकादेमी भारत सरकार केर बाल साहित्य विषयक संगोष्ठी मे सहभागिता .
पुरस्कार / सम्मान :
मिथिला विभूति सम्मान ( मिथिला सांस्कृतिक परिषद् , जमशेदपुर २०१५ )
साहित्यिक उपलब्धि :
प्रकाशित कृति
१ अंशु : मैथिली समालोचना ( 2013 AD श्रुति प्रकाशन नई दिल्ली
२ क्षणप्रभा : मैथिली काव्य संकलन (2013 AD श्रुति प्रकाशन नई दिल्ली )
अप्रकाशित कृति :
१ सुधि प्रभंजन : मैथिली काव्य संग्रह
२ दृष्टि : मैथिली आलोचना और आलेख
३ आत्म उच्छ्वास : हिन्दी काव्य संकलन
सम्प्रति :जमशेदपुर मे टाटा मोटर्स केर अधिशासी संस्था जे एम . ए. स्टोर्स लिमिटेड मे महाप्रबंधक पद पर कार्यरत .
स्थायी पता : ग्राम + पोस्ट : करियन
प्रखंड : शिवाजी नगर
भाया : इल्मासनगर
जिला : समस्तीपुर : ८४८११७ ( बिहार )
अधिवास : कलाकुंज, रोड नंबर , ०३, आदर्श नगर , समस्तीपुर : ८४८१०१
वर्तमान पता :
शिव कुमार झा
जे. एम . ए. स्टोर्स लिमिटेड
मैन रोड बिस्टुपुर
जमशेदपुर : ८३१००१
# ०९२०४०५८४०३
इ-मेल : [email protected]
अपन निरंतर लेखनी आर साहित्यिक-सामाजिक अभियान सँ मैथिली-मिथिलाक उद्देश्य प्रति चिन्तन-मननक संग स्वयंसेवा मे लागल स्रष्टा – सामाजिक संजाल पर अपन सक्रिय उपस्थिति सँ वर्तमान मैथिली डिजिटल युग केर बड पैघ योगदानकर्ता शिव कुमार झा टिल्लू केर कतेको रचना पर एल्बम सेहो प्रकाशन कैल जा चुकल अछि।
मैथिली महायात्रा – जमशेदपुर – ठीक औझके दिन २०१५ मे अपन सुमधुर भैरवि वंदनाक गान संग अपन सारगर्वित विचार रखने छलाह। मैथिली जिन्दाबाद केर संपादक प्रवीण नारायण चौधरी संग चीर-परिचित रहबाक संग सदैव सहयोग लेल तत्पर स्रष्टा शिव कुमार भाइ केर किछु रचना ‘मिथिला गाबय गीत’ शीर्षक सँ एतय प्रकाशित कैल जा रहल अछि। आशा करैत छी जे मैथिली साहित्य जगत् मे आदरणीय शिव कुमार भाइ केर योगदान सतति बनल रहत आर जगज्जननी सियाक दहिन दृष्टि हिनका सहित सब स्रष्टा पर बनल रहत।
(१)
धनुष भङ्ग ( गीत )
बहल विदेह भाव नोर कि धनुखा टूटल हे
सखि हे तड़ित सनक सुनि शोर जागल जग सूतल हे
ठोर ठोर उपटल रागिनी संगत कुंतल हे
सखि हे सिया हाथ अड़हुल माल पिरीत रस गूथल हे
भेल मायमोन विभोर कि रीति जल छलकल हे
सखि हे महमह जनकक धाम ई मिथिला कलकल हे
भेल अछि शिव परिहास ककर अंत आयल हे
सखि हे क्षणहि स्वयंवर शांत परशु तमसायल हे
चीन्हि रघुनन्दन रूप भेलथि ऋषि गदगद हे
सखि हे अद्भुत पालक रूप परशु हाथ हरिपद हे
मैथिली उर चित विस्मित अतुलित सहचर हे
सखि हे उमा माय देलनि नाथ जनिक नहि परतर हे
(२)
जनकक राज महान !
जत’ कविकोकिल गीतक सदिखन तान
ओ अछि मिथिला जनकक राज महान !
जत’ पाहुन पाबथि हियसँ सम्मान
ओ अछि मिथिला जनकक राज महान !
जकर माटिकेँ माँथ लगाक’ रघुवर कयलनि जतरा
औ रघुवर कयलनि जतरा
कीर मधुर देवबोल बँचै छै डाकक वचने पतरा
औ डाकक वचने पतरा
भोरुक सगुनक लेल पराती गान
ओ अछि मिथिला जनकक राज महान !
ढोल तासा शहनाई खुरदक सुनि लागैछ महीस
औ सुनि लागैछ महीस
मातृदेवीके साधक हम सभ गाय चरण लग शीश
औ गाय चरण लग शीश
लक्ष्मी बिहुँसलि मुख वागीशा पान
ओ अछि मिथिला जनकक राज महान !
दाबि रहल एहि मधुर भासकेँ तंत्री धरतीक त’र
औ तंत्री धरतीक त’र
कोनो नहि परवाहि किए की वेअह मैथिली के घ’र
औ वेअह मैथिली के घ’र
दिव्य तरेगनसँ सुरभित एक चान
ओ अछि मिथिला जनकक राज महान !
जातिक अगिलगुआकेँ पारत सलहेसक एक लाठी
औ सलहेसक एक लाठी
पंथ विभेदी दूर रहय अछि हमरो पूत उकाठी
औ हमरो पूत उकाठी
सहि-सहि अमर महेश बनल संतान
ओ अछि मिथिला जनकक राज महान !
(३)
कोना कटतै आब वसंत ! ( गीत )
क’हू औ प्रियतम कोना कटतै आब वसंत !
एहन सोहनगर दिव्य मासमे दूर बसै छी कंत
भरल माघसँ हेरै छी पतरा
जड़ल फाग नहि गुनलक जतरा
हम्मर जीवन जियान भेल अहाँ बनि गेलहुँए संत
क’हू औ प्रियतम कोना कटतै आब वसंत !
सभ सखी सहचर संग रहै छै
की की खगता सोझाँ कहै छै
हमर भाग कोन विधना लिखलक दुःखक आदि ने अंत
क’हू औ प्रियतम कोना कटतै आब वसंत !
भरि दिन काजक त’रमे बीतय
रातिमे नोरसँ आँचर तीतय
ल’गमे कोइली पुक्की पाड़य प्रियतम तान दिगंत
क’हू औ प्रियतम कोना कटतै आब वसंत !
रंग वसंती आहि जगाबय
दबल दुःखक सभ टाहि सुनाबय
एत’ भगजोगिनी बिनबिन करय ओत’ अहाँ भलमंत
क’हू औ प्रियतम कोना कटतै आब वसंत !
(४)
शुभय हो शुभय
(संस्कृति गीत )
सिया बापक नगरिया शुभय हो शुभय
अयली भैया दुअरिया शुभय हो शुभय
शुभय कातिक महिना
भरदुतियामे बहिना शुभय हो शुभय
बीतय सभ साल अहिना शुभय हो शुभय
शुभय मीठ बतासा
सोहर आ चौमासा शुभय हो शुभय
मात्र आशीषक आशा शुभय हो शुभय
शुभय फ’ल मेवा
सामा आ चकेवा शुभय हो शुभय
मात्र क्षणुकालक सेवा शुभय हो शुभय
शुभय साग तोड़ी
मलपूआ संग होरी शुभय हो शुभय
नहि रंगक बलजोरी शुभय हो शुभय
शुभय आम सिनुरिया
विजुवनमे बिजुरिया शुभय हो शुभय
शुभ म’हु बरहर बुढ़िया शुभय हो शुभय
शुभय पथ डगरिया
नेनपनके’ बजरिया शुभय हो शुभय
भाव नोरक कहरिया शुभय हो शुभय
(५)
मिथिला मे अन्हेर
झाँपि झाँपि आँखि कानथि वैदेही
मिथिला मे अन्हेर
देखू गहगह काटर फेर !
नोर सानि माय ब’ड़ी खोंटथि
नहि बेसन के टेर
पांच वसन नहि पुरल सगुन लेल
निर्धन बाप बहेर
देखू गहगह काटर फेर !
भरल चास खेत बन्हक रखलनि
सेठ चुआबथि लेर
वरन लगिच अछि सोचि सोचि क’
काल रहल छनि घेर
देखू गहगह काटर फेर !
सीता छलि सामर्थ्य सरोवरि
स्वयंबरमे वीरक ढ़ेर
साध्य भंवर किल्होर करै छथि
साधनहीन कछेर
देखू गहगह काटर फेर !
तिलकक सगरो अहोराति अछि
आशने होयत सबेर
आबहु जागथु मैथिल यौवन
भेलै बहुत अबेर
देखू गहगह काटर फेर !


text:
जुलाई ६, २०१५. मैथिली जिन्दाबाद!!
‘छौरा अगत्ती छौरी भगबत्ती ‘ भरपूर मनोरंजन आ एक्सन सँ भरल ‘खुरलुच्ची’ केर बाद दोसर फिल्म थीक। एहि मे स्टार कलाकार मिथिलेश चौरसिया संग रबीना खरकाक अभिनय अछि। तहिना फिल्म जगत् केर नामीगामी कलाकार विजय मिश्र आ शुभनारायण झा संग भरतभूषण यादव, बैद्यनाथ साह, निलेश दीपक इत्यादि चीर-परिचित कलाकार सऽ अभिनित एहि मैथिली फिल्म मे मिथिलाक सर्वश्रेष्ठ संगीत तथा आवाजक धनी पवन नारायण केर मधुर संगीत सँ भरल अछि। रीम विश्वकर्मा द्वारा निर्देशित मैथिली मे पहिल बेर रेड कैमरा सँ छायांकन कैल गेल अछि। सिनेमा मधुबनी जिलाक प्रत्येक सिनेमा हाल मे ३ जुलाई सँ प्रदर्शित होमय लागल अछि आ अगिला सप्ताह सँ दरभंगा जिला मे रिलीज होयत।
मैथिली फिल्म केर साथ-साथ कलाक्षेत्र मे अपन जीवन भरिक लगानी कएनिहार वरिष्ठ फिल्मकर्मी शुभनारायण झा जे एहि फिल्म मे सेहो बेजोड़ अभिनय लेल चर्चा मे छथि, ओ अपन फेसबुक अपडेट मे फिल्मक सफलता पर प्रसन्नता जाहिर करैत लिखैत छथि जे “कि आइब गेल मैथिलीक सुदिन?” निश्चित रूप सँ कइएको बेर श्री झा मैथिली भाषाक चौतर्फा सफलता लेल एकमात्र फिल्म टा होयबाक बात कहैत आबि रहला अछि, आ एहि फिल्म केर अभिनेता तथा निर्माता मिथिलेश चौरसियाक फेसबुक द्वारा दर्शक केँ हाउसफूल शो चलेबाक लेल धन्यवाद ज्ञापन संदेश पढि एहि तरहक उत्साहित टिप्पणी केलैन अछि। विशेषज्ञक कहब कोनो गलत नहि छन्हि, चाहे हिन्दी भाषा केर विश्वभाषा मे प्रसिद्धिक बात हो, चाहे भोजपुरीक बाजार मूल्य बढैत अनेको देशक भाषाक रूप मे स्थापित होयबाक बात हो, एहि सब सफलता लेल फिल्म टा स्रोत प्रमाणित भऽ चुकल अछि।
शुभनारायण झा अपन विशेष संबोधन मे लिखैत छथि, “मैथिली फिल्म छौरा अगत्ती केर अपार भीड़ देखि बारी पटुआ तीत बुझैवला सिनेमा हाल केर मालिक सब आगां बैढ कय निर्माता केँ अपन हाल मे लगाबैय लेल अनुरोध शुरु कऽ देलनि। ईद केर अवसर पर लगैयवला सलमानक फिल्म बजरंगी भाइ लऽ कऽ मिथिलांचलक बहुत रास हाल मालिक असमंजस मे छथि। मुदा देसिल बयना केर बढैत वजूद मैथिली आन्दोलन केँ बढेबा मे फिल्म अपन भूमिका सिद्ध करबाक हेतु अग्रसर भेल। मैथिलीक सुदिन प्रारम्भ भेल।
विगत 5 वर्ष मे बिहारक कोनो हाल ‘हाउसफूल’ केर मूह नै देखने छल। 10 जुलाई सँ एहि फिल्मक प्रदर्शन सीतामढी केर आर डी पैलेस मे होयबाक शुभ समाचार सेहो भेटल अछि। – मैथिली जिन्दाबाद संग अपन भावना शेयर करैत श्री झा मैथिली फिल्म सँ जुड़ल संबंध अन्त मे सफलता दिशि जाइत देखबाक बात सेहो कहलैन।


text:
–करुणा झा
मिथिला क्षेत्र अतीत काल सँ अपन सभ्यता आ संस्कृति के लेल लोकप्रिय अछि । महान विद्वान आ विदुषी लोकनि के स्वर्णिम इतिहास समेटने ई मिथिला भुमि अपन संस्कृति के लेल विश्वविख्यात अछि ।
जन्म सँ ल क’ मरण धरि के संस्कार, लोक–कथा, गीतनाद, अरिपन, पुरहर आ पावनि तिहार सँ ई मिथिला भुमि सब दिन जगाजिआर रहल अछि । ओना त आजूक युग विज्ञान क युग अछि । आई २१म सदी मे विज्ञान अपन विकास सँ सब क्षेत्र मे अपन अधिपत्य जमौने अछि । मनुक्ख महाप्रयोग मे व्यस्त अछि । चान पर मचान बनाओत । आइ विज्ञान बिना मानव जीवन केर कल्पना बेकार अछि । तइयो, अखनो धरि हमर सबहक संस्कृति, लोक संस्कृति हमर धरोहर अछि । आ मिथिलाञ्चल मे त’ प्रत्येक मास मे कोनो नै कोनो पावैन होइत रहनाइ, आइ महिला सब अपन संस्कृति के कोनो न कोनो रुप मे अखन धरि सहेज क’ राखने अछि । अहि पावनि तिहार केर क्रम मे मिथिला महिला लोकनिक एकटा अनुपम दिन अछि । “वट सावित्री” मिथिला क्षेत्रमे बसोवास करैबला लगभग प्रत्येक समुदाय केर मिथिलानी अय पावनि केँ मनावैत छथि । मुदा, किछु खास समुदायक लेल ई पावनि बहुत महत्वक साथ मनाओल जाइत अछि । जेठ मास क अमावस्या केर दिन ई “वट सावित्री” मनाओल आइत अछि ।
शास्त्र मे वर्णित कथन के अनुसार–अहि दिन सावित्री अपन पाति सत्यवान केर प्राण यमराज सँ लडि क वापस आनै मै सफल भेल छल । सत्यवान जंगल मे लकडी काटै काल वर के गाछ के धोधर सँ साँप निकालि क काटि लैने छलनि । जाहि सँ हुनकर मृत्यु भऽ गेल छलनि । आ सावित्री अपन पति केर प्राण वापस लेबय वास्ते यमराजक पाछु – पाछु जाय लगै छथि । आब अपन जिदपर अडि क’ अपन पति केर प्राण ल’ पति केँ जिवित करैत छथि ।
तहि दिन सँ अहिवाती महिला लोकनि जेठ अमावस्या के दिन वर गाछी के जरि मे विभिन्न प्रकारक फल फुल नैवेद्य चढावैत छथि आ नागदेवता क वास्ते लाबा आ दुध सेहो वर गाछी के जडिमे चढाओल जाइत अछि । आ विभिन्न प्रकारक फूल पात आ वाँसके पंखा सँ सेहो गाछ के हवा देल जायत अछि । एहन अछि श्रद्धा आ अटुट विश्वास । पर्यावरण केर दृष्टिकोणसँ देखल जाय तँ ई पावनि पर्यावरण केर संरक्षण आ संवर्द्धन सेहो करैत अछि । वर के गाछ जे कि बहुत-बहुत दिन धरि रहैत अछि, हजार वर्ष सँ भी बेसी आयु होइत छैक, ताहि गाछक प्रत्येक वर्ष कम सँ कम आजुक दिनक लेल अइ गाछ केँ जोगा कऽ राखल जेनाइ पर्यावरण प्रति हमर सबहक जिम्मेवारीक बोध सेहो करावैत अछि ।
“वट सावित्री”क दिन प्रत्येक मिथिलानी खास क जे नव वर–वधु छथि हुनका सब के वास्ते विशेष आयोेजनाक संग पावनि मनाओल जाइत अछि । नवका वस्त्र पहिरि रंग-विरंगक फल-फुल पकवान बना क’ समूह मे गीत गावैत एक दोसर केँ शुभकामना दैत अपन-अपन पति केर नम्हर आयुक कामना करैत मिथिलानी ई पावनि मनावैत छथि । निश्चित रुपसँ मिथिला मे अखनो लोक संस्कृति हेरायल नहि अछि तऽ ओ केवल महिला लोकनिक कारण । आ जा धरि मिथिला रहल ता धरि मिथिलानी लोकनि “वट सावित्री” मनावैत रहथिन । आ अपन संस्कृति के संरक्षक तथा संवाहक बनि मिथिला के आन बान आ शान के वढावैत रहथिन ।
जय मिथिला । जय मैथिली ।।


text:
मठाधीशी मुट्ठी मे फकसियारी कटैत साहित्य अकादमी मे मैथिल
किसलय कृष्ण
छोट-छोट बात पर सोशल मिडियाइ संसार मे विरोधक बिगूल फूँकयवला मैथिल समाज आइ भारत सरकारक साहित्य अकादमी मे बैसल मठाधीश सभक द्वारा अनुवाद पुरस्कार संग भेल घृणित निर्णय पर चुप्पी किएक सधने छथि ? ई चुप्पी मैथिली साहित्यक विराट अस्तित्व आ स्तरीयताक लेल खतरनाक सिद्ध भ’ रहल अछि । अकादमी मे मैथिली केँ एहि भाषा साहित्यक समग्र संरक्षण ओ संवर्द्धनक लेल शामिल कयल गेल छल, किछु मठाधीशक परिवारक पोषण लेल नहि ! मुदा मैथिली तँ अकादमी मे मठाधीश सभक बुनल मकड़जाल मे ओझरायल औना रहल अछि । विगत दस वर्ष सँ स्थिति बद सँ बदतर भेल जा रहल अछि आ लेखक समाज उपकृत हेबा लेल मुँह सीबि सभ कुकृत्य केँ बढ़ाबा द’ रहल छथि ।
भारत सरकारक साहित्य अकादमी मे मैथिली केँ सम्मिलित हैब पाँच दशक सँ बेसिए भ’ गेल अछि, मुदा आइयो अकादमीक परिदृश्य मे मैथिली साहित्य किछु गिनल चुनल मठाधीशक मुट्ठी मे फकसियारी कटैत आबि रहल अछि । सेमिनार सँ ल’ क’ पुरस्कार धरि आ अनुवाद सँ ल’ क’ प्रकाशन प्रक्रिया धरि गोधियाँगिरी आ चमचागिरी हावी अछि । दू दशक पहिने धरि गलत प्रक्रिया केर विरोध सेहो होइत रहलैक, मुदा जहिया सँ युवा आ बाल पुरस्कार आरम्भ भेल अछि, तहिया सँ अगिला बेरक आस संजोगने युवा वर्ग आ आनो रचनाकार चुप्पी सधने रहैत छथि एहेन प्रक्रिया सभ पर आ मैथिली परामर्शदातृ समिति मे बैसल लोक अपन आका केर फरमान पर गलती केँ दोहराबैत रहैत छथि आ फेसबुक पर बधाइ भेटिते रहैत छन्हि ।
… आ एक बेर फेर सँ मैथिली लेल साहित्य अकादमीक अनुवाद पुरस्कार काल्हि घोषणा होइतहिं मैथिलीक साहित्य समाज अचरज मे पड़ि गेल अछि । एहि बेरक अनुवाद पुरस्कार लेल मैथिली साहित्यक परिधि सँ सर्वथा अनचिन्हार रहल नाम स्मृतिशेष शिखा गोयल’क नामक घोषणा भेल अछि । ई पुरस्कार हुनका मरणोपरान्त देल जयतन्हि, जनतब दी जे वर्ष २०१६ मे दिवंगता शिखा गोयलक द्वारा मराठीक गो. नी. दाण्डेकर’क स्मृतिगाथा नामक अनुदित पोथी केर चयन निर्णायक मण्डल’क चिन्हार-अनचिन्हार विद्वान क्रमश: डा. वासुकीनाथ झा, डा. अमरनाथ चौधरी आ डा. माधुरी झा द्वारा कयल गेल अछि । काल्हि अकादमीक अधिकारिक फेसबुक पेज सँ ई घोषणा होइतहिं मैथिली साहित्यक सक्रिय लेखक अनुवाद सभ अजरज मे पड़ैत एक दोसर केँ फोन करैत लेखिकाक परिचय पूछय लगलाह, मुदा केओ पोथी तँ दूर अनुवादिकाक नाम धरि सँ परिचित नहि ! अन्तत: एहि आलेखक लेखक द्वारा अकादमी मे मैथिली परामर्शदातृ समितिक संयोजक डा. अशोक अविचल सँ सम्पर्क कयला पर ओ कहलन्हि जे ‘हमहूँ नहि चिन्ह रहल छियन्हि, प्राय: पंजाबक रहनिहारि छथि, हुनक पतिक नम्बर उपर क’ रहल छी । ई निर्णायक मंडलक निर्णय छैक, तेँ पोथियो नीके हेतै’ । संयोजक ई जवाब अचरज भरल छल ।
पुन: ह्वाट्सएप पर कयल प्रश्नक आंशिक उत्तर दैत संयोजक द्वारा दिवंगत लेखिकाक चण्डीगढ़ मे रहयवला पति राजीव गोयल’क सम्पर्क नम्बर पठाओल गेल । लेखक द्वारा जखन राजीव गोयल सँ फोन पर सम्पर्क करैत लेखिकाक संदर्भ मे जानकारी मंगैत बधाइ सेहो देल गेल, तँ हुनक जवाब छल जे ‘ हमरा पता नहि अछि जे शिखा लेखिका छलीह, तेँ हम फोटो नहि पठा सकैत छी हुनकर । ‘ आगू पुन: आग्रह पर ओ कहलन्हि जे ‘अरे भाई । मैंने कहा न, कि उसकी कोई किताब-विताब नहीं छपी है । हाँ मेरी वाइफ के पैरेण्ट्स लोग साहित्य अकादमी से जुड़े हैं । आप उनसे बात करो ।” पुन: माता-पिताक परिचय पूछला पर जवाब देलन्हि जे ‘ वो लोग दरभंगा में रहते हैं, नाम है डा. दिलीप कुमार झा और डा. वीणा ठाकुर’ एतबा कहैत फोन काटि देलनि राजीव गोयल, मुदा अनुवाद पुरस्कार’क यथार्थ सोझाँ आबि गेल ।
वर्तमान संयोजक सँ पहिने संयोजक’क पद पर डा. वीणा ठाकुर छलीह आ अपन मनमानी लेल प्रख्यात रहलीह, प्राय: ओहि समय साहित्य अकादमी पुरस्कृत आन भाषाक पोथीक मैथिली अनुवाद लेल अपन परिवार केँ उपकृत करैत रहलीह आ पति डा. दिलीप कुमार झा’क नेतृत्व मे आनन्द नामक संस्था केर गठन करैत आनन-फानन मे साहित्य अकादमी मे सूचीबद्ध करबा लेलीह । संयोजक पदक अवधि समाप्त भेला पर रसायनशास्त्री डा. प्रेममोहन मिश्र केँ संयोजक बनबैत हुनक कार्यकाल मे पहिले बेर साहित्य अकादमी पुरस्कार पर अधिकार जमौलीह । विभिन्न विवादक कारणेँ डा. प्रेममोहन मिश्र अपन कार्यकालक बीच्चहि मे त्यागपत्र देलनि आ डा. अशोक अविचल बनलाह नबका संयोजक । कहल जाइत अछि जे डा. अशोक अविचल सेहो पूर्व संयोजक वीणा ठाकुरक इशारे पर अकादमिक नाच करैत छथि आ से डा. अविचलक कार्यकाल मे साहित्य अकादमीक सेमिनार दरभंगा, सहरसा, मधेपुरा हो कि अकादमीक अन्तरराष्ट्रीय उत्सव… सभ ठाम विशिष्ट अतिथि, मुख्य वक्ता आदिक भूमिका मे अनिवार्य रूप सँ वीणा ठाकुर रहबे टा करतीह । वर्तमान अनुवाद पुरस्कार सेहो एहि चारण वन्दन, मठाधीशीक घृणास्पद परिणाम रूप मे सोझाँ आयल अछि ।
सवाल ईहो उठैत अछि जे जाहि पूर्व संयोजक डा. वीणा ठाकुर सँ एतेक प्रभावित छथि डा. अविचल, ओ अविचल आइ डा. ठाकुर’क बेटी शिखा गोयलक परिचय कहबा मे संकोची बनैत विचलित किएक भ’ गेलाह ? की हुनक एना अनजान बनबाक गप्प पुरस्कारक घृणित नेपथ्यकथा मे हिनक नेतृत्व आ संलिप्तता सिद्ध नहि करैत अछि ?
जनतब दैत चली जे साहित्य अकादमीक उक्त पोथीक अतिरिक्त शिखा गोयलक आन पोथी तँ दूर, कोनो पत्र पत्रिका, कार्यक्रम मे उपस्थिति शून्य रहल अछि । हुनक पति द्वारा शिखा गोयलक लेखिका अनुवादिका वला गप्प केँ खारिज कयल गेल अछि । अचक्के आयल ई निर्णय साहित्य अकादमीक मैथिली परामर्शदातृ समितिक वर्तमान सँ ल’ क’ पूर्व धरिक स्थिति केँ नांगट करैत, निर्णायक मण्डलक सोच आ योग्यता पर प्रश्नचिन्ह ठाढ़ करैत अछि ।
अनुवाद पुरस्कार’क एहि निर्णय पर सोशल मिडियाक माध्यमे किछु लेखक विरोध अवस्से दर्ज क’ रहल छथि, मुदा अधिसंख्य चुप्पी सधने छथि । प्रश्न ई उठैत अछि साहित्य अकादमी’क मैथिली प्रभाग मे निरन्तर भ’ रहल एहेन कुकृत्य सभ पर विराम लगेबाक लेल आवाज कहिया उठत ?
साहित्य अकादमीक मैथिली संभागक सूचीकृत सलाहकार संस्था चेतना समिति, पटना, विद्यापति सेवा संस्थान, दरभंगा, अखिल भारतीय मिथिला संघ, नई दिल्ली, मिथिला सांस्कृतिक परिषद, कोलकाता, मिथिला सांस्कृतिक परिषद, जमशेदपुर सहित सभ संस्था केँ एहि घृणित निर्णयक संज्ञान लैत अविलम्ब आवाज उठयबाक चाही ।
( लेखक मैथिलीक लेखक, संस्कृतिकर्मी आ दैनिक मैथिल पुनर्जागरण प्रकाश मे समन्वय सम्पादक छथि । )


text:
नई दिल्ली। 09 जनवरी। अप्पन आदेश केँ पलटैत सुप्रीम कोर्ट सिनेमाघर सभमें फिल्म देखाबई सँ पहिने राष्ट्रगान बजेबाक अनिवार्यता केँ खत्म क' देना अछि। एहि मुद्दा पर केंद्र सरकार केँ रुख बदलबाक बाद मानल जे रहल छल कि कोर्ट सेहो अप्पन फैसला बदैल सकैत अछि। केंद्र सरकार कैल्हि सोम दिन कहने छल कि अदालत क' अप्पन आदेश मे बदलाव करबाक चाही। केंद्र सरकार कोर्ट मे हलफनामा दायर करी कहने छल कि एहि मुद्दा पर इंटर मिनिस्ट्रियल कमिटी केर गठन कायल गेल अछि ताकि ओ नवा गाइडलाइंस तैयार क' सके।
सुप्रीम कोर्ट आय मंगल दिन एहि मामला पर सुनवाई करैत सरकारक हलफनामा केँ स्वीकार क' लेलक। कोर्ट कहलक कि सिनेमाघर सभमे राष्ट्रगान बजेबा संबंधी अंतिम फैसला केंद्र द्वारा गठित कमिटी करत। ऐहिक संगे सुप्रीम कोर्ट कहलक कि कमिटी क' सभ दृष्ट्रि पर व्यापक रूप सँ विचार करबाक चाही। एहि फैसलाक बाद बाद फिल्म सँ पहिने राष्ट्रगान बजायब वा नहि बजायब सिनेमाघर सभक मालिक सभक मर्जी पर निर्भर होयत। कोर्ट कहलक कि सिनेमाघर सभमें राष्ट्रगान केर दौरान ठाढ़ होमै सँ दिव्यांग सभकेँ छूट भेटैत रहत।


text:
पछिला लगभग पाँच बरखक सक्रीय सामाजिक आ साहित्यिक जीवन मे सब सँ बेसी जे सहयोग केलक ओ अछि फेसबुक। फेसबुके के दुआरे हमरा कैकटा प्रिय मित्र भेटलाह आ एहि मित्र सबहक सहयोग सँ शुरू भेल साहित्यिक चौपड़िक यात्रा।
नवल श्री 'पंकज' आ बालमुकुंद पाठक सँ भेंटघाँट आ परिचित भ' मित्रता भेलाक बाद हमरालोकनि विचार भेल जे पटना मे जे आइ-काल्हि हमरा सबहक तूर के युवा लेखक सब सक्रीय छथि तिनका सब सँ परिचय-पात आ भेँट-घाँट कोना हुए आ से नियमित रूप सँ। ताहि हेतु नियार-भास शुरू भेल। लगभग तीन मास तक हम सब विचारिते रहलहुँ।
मुदा से एक दिन हमरा तीनू के खूब उजाहि उठल। सहमति बनल जे आइ राति सब गोटे संगे रहि एहि मामिला के फाइनल कइये देबैक। ओहि राति त' नहि मुदा परात भेने समयक तय-तमन्ना भेल आ तकरा बाद हमरालोकनि पंकज भायक मैनपुरा स्थित आवास पर साँझखन पहुँचि गेलहुँ।
करीब 10 बजे सँ भोजन बनब प्रारम्भ भेल आ संगहि आरम्भ भेल एकटा नियमित मासिक बैसार के नियार-भास। खने किछु नाम आ नियम बनय खने किछु। एहि सब घमर्थन मे भोजन बनल आ सब गोटे भोजन क' बैसि गेलहुँ कागत-कलम ल'। हमरा कने सवेरे-सकाल सुतबाक हिस्सक अछि। कतेको बेर चाह पीलाक बादो जखन निन्न नै सम्हरल त' दुनु मित्र केँ निहोरा करैत हम सुतबाक आज्ञा मंगलहुँ। दुनु मे सँ कियो तैयार नहि भेलाह। आब हम फसलहुँ भारी फेरा मे। मोन मे हुए जे कोन सुकर्म केने रहि जे भगवान एहेन फेरा मे फँसेलाह। अंतोगत्वा नहिए जागि सकलहुँ आ रकन्ना क' सूति रहलहुँ।
एम्हर ई दुनु भरि राति एहि मामला पर नियार-भास करैत रहलाह। भोर मे लगभग साढ़े पाँच बजे पंकज जी चाह पीबा लेल उठबैत कहलाह जे नामक नियार भ' गेल। 'से की'- हम पुछलियनि। बालमुकुंद कहलाह- 'साहित्यिक चौपाड़ि'। हम औंघायले रही तैं कहलियनि जे बहुत नीक। बाद मे भक्क खुजलाक बाद पुछलियनि जे ई सब कोना-की भेल राति मे आ ई नाम कोना फुरायल? 'असल मे चौपाड़िक माने होइत छैक सत्संगक अड्डा' - बाल भाइ टिपलनि। 'अपना सब साहित्यक सत्संग करबै यौ', हम पुछलियनि। एहिये सब हँसी-ठठ्ठाक संग फाइनल भेल नाम। नियमक मादे हमरालोकनि नियारलहुँ जे अनेरेक औपचारिकता आ नियम-कानून सँ एकरा फराक राखल जाय। बस कानून मे कानून रहल जे एहि मे सिर्फ मैथिलीक रचना चाहे मौलिक होइक वा अनुवाद, कविता होइक वा कथा, आलोचना होइक वा संस्मरण सब विधाक रचना पढ़ल जायत। हम सब गोटे सहमत छलहुँ एहि सँ। जगह फाइनल भेल गाँधी मैदान आ तारीख 8 अगस्त 2015।
पटनाक सब नव आ पुरान रचनाकार सबकेँँ यथायोग्य-यथासंभव खबरि कयल गेलनि। सात गोटे आयल रहथि पहिल बैसार मे। उपस्थिति त' सहजे कम छलैक मुदा हुलास बड्ड भेल हमरा तीनू केँ। एकटा स्वप्न जीवंत रूप लेने छल। शनैः-शनैः एहि गोष्ठीक यात्रा चलैत रहल आ लोक सबहक अबरजात लागल रहल। शुरू मे हमरा सब केँ एहि बातक सब सँ बेसी चिंता हूए जे कोना सब वरिष्ठ आ नव रचनाकार सब अयताह। हम सब विचार करी जे जँ सब वरिष्ठ रचनाकार सब औताह त' कतेक मार्गदर्शन भेटत हमरा सब सन नवतुरिया केँ। कतेक नीक सँ दू टा अलग-अलग जेनरेशन केँ एक ठाम बिना कोनो खर्च-बर्च केँ बैसा साहित्यक स्कूलिंग कयल जा सकैछ।
से तीन-चारिटा गोष्ठीक बाद अग्रज सब आबय लगलाह आ हम सब खूब हरखित होइत रहलहुँ। पछिला एक बर्ख मे तेरह टा आयोजन भेल साहित्यिक चौपाड़िक। आब एक बर्ख के बाद जखन पाँछा घुरि तकैत छी त' एकटा नियमित लोकक पतिहानि भेटैत अछि जाहि मे सब कियो सदैव सहयोगक मुद्रा मे पीठ पर ठाढ़ भेटैत छथि। हमरा जनैत एहि अनौपचारिक गोष्ठीक सब सँ पैघ सफलता अछि किछु युवा लेखक केँ मैथिली मे अप्पन कलम चलेनाय आ अप्पन भाषाक प्रति भेल झुकाव। एकटा आर प्रसन्न होयबाक गप्प अछि जे एहि गोष्टिये जकाँ दरभंगा आ दिल्ली मे सेहो एहिये नाम सँ एहने नियमित बैसार शुरू होयब।
मैथिलीक समकालीन सन्दर्भ मे जे हमरा सब केँ अप्पन अग्रजक स्नेह भेटनाय बंद भ' गेल छल पछिला किछु बरख सँ आ तैँ एकटा ऑटोमैटिक कम्युनिकेशन गैप भ' गेल छल, से आब भरि रहल अछि। ओनाहुयो अग्रज पीढ़ीक अनुभव आ नवतुरियाक ऊर्जा जँ एक ठाम होइक त' निश्चित रूप सँ आबय बला समय मे मैथिली मे कतेको सक्कत आ ससक्त लेखकक आगमन होयत आ ओ लोकनि मैथिलीक उज्जवल साहित्यिक भविष्य मे सहायक होइत जयताह। मैथिलीक एहि उज्जवल आ ऊर्जस्वित भविष्य-निर्माण मे जँ 'साहित्यिक चौपाड़ि' एक्कहु टा ख'ढ़ लगा सकल त' हम सब अपना केँ सफल मानब। एखनधरि जीवन मे विधाता कहियो असफल नहि केलनि त' आशा करैत जे एहियो मे सफल होयब।
आ से हेब्बे करब !
(ई आलेख 'साहित्यिक चौपाड़िक' पहिल वार्षिक पत्रिकाक संपादकीय अछि)
नवल श्री 'पंकज' आ बालमुकुंद पाठक सँ भेंटघाँट आ परिचित भ' मित्रता भेलाक बाद हमरालोकनि विचार भेल जे पटना मे जे आइ-काल्हि हमरा सबहक तूर के युवा लेखक सब सक्रीय छथि तिनका सब सँ परिचय-पात आ भेँट-घाँट कोना हुए आ से नियमित रूप सँ। ताहि हेतु नियार-भास शुरू भेल। लगभग तीन मास तक हम सब विचारिते रहलहुँ।
मुदा से एक दिन हमरा तीनू के खूब उजाहि उठल। सहमति बनल जे आइ राति सब गोटे संगे रहि एहि मामिला के फाइनल कइये देबैक। ओहि राति त' नहि मुदा परात भेने समयक तय-तमन्ना भेल आ तकरा बाद हमरालोकनि पंकज भायक मैनपुरा स्थित आवास पर साँझखन पहुँचि गेलहुँ।
करीब 10 बजे सँ भोजन बनब प्रारम्भ भेल आ संगहि आरम्भ भेल एकटा नियमित मासिक बैसार के नियार-भास। खने किछु नाम आ नियम बनय खने किछु। एहि सब घमर्थन मे भोजन बनल आ सब गोटे भोजन क' बैसि गेलहुँ कागत-कलम ल'। हमरा कने सवेरे-सकाल सुतबाक हिस्सक अछि। कतेको बेर चाह पीलाक बादो जखन निन्न नै सम्हरल त' दुनु मित्र केँ निहोरा करैत हम सुतबाक आज्ञा मंगलहुँ। दुनु मे सँ कियो तैयार नहि भेलाह। आब हम फसलहुँ भारी फेरा मे। मोन मे हुए जे कोन सुकर्म केने रहि जे भगवान एहेन फेरा मे फँसेलाह। अंतोगत्वा नहिए जागि सकलहुँ आ रकन्ना क' सूति रहलहुँ।
एम्हर ई दुनु भरि राति एहि मामला पर नियार-भास करैत रहलाह। भोर मे लगभग साढ़े पाँच बजे पंकज जी चाह पीबा लेल उठबैत कहलाह जे नामक नियार भ' गेल। 'से की'- हम पुछलियनि। बालमुकुंद कहलाह- 'साहित्यिक चौपाड़ि'। हम औंघायले रही तैं कहलियनि जे बहुत नीक। बाद मे भक्क खुजलाक बाद पुछलियनि जे ई सब कोना-की भेल राति मे आ ई नाम कोना फुरायल? 'असल मे चौपाड़िक माने होइत छैक सत्संगक अड्डा' - बाल भाइ टिपलनि। 'अपना सब साहित्यक सत्संग करबै यौ', हम पुछलियनि। एहिये सब हँसी-ठठ्ठाक संग फाइनल भेल नाम। नियमक मादे हमरालोकनि नियारलहुँ जे अनेरेक औपचारिकता आ नियम-कानून सँ एकरा फराक राखल जाय। बस कानून मे कानून रहल जे एहि मे सिर्फ मैथिलीक रचना चाहे मौलिक होइक वा अनुवाद, कविता होइक वा कथा, आलोचना होइक वा संस्मरण सब विधाक रचना पढ़ल जायत। हम सब गोटे सहमत छलहुँ एहि सँ। जगह फाइनल भेल गाँधी मैदान आ तारीख 8 अगस्त 2015।
पटनाक सब नव आ पुरान रचनाकार सबकेँँ यथायोग्य-यथासंभव खबरि कयल गेलनि। सात गोटे आयल रहथि पहिल बैसार मे। उपस्थिति त' सहजे कम छलैक मुदा हुलास बड्ड भेल हमरा तीनू केँ। एकटा स्वप्न जीवंत रूप लेने छल। शनैः-शनैः एहि गोष्ठीक यात्रा चलैत रहल आ लोक सबहक अबरजात लागल रहल। शुरू मे हमरा सब केँ एहि बातक सब सँ बेसी चिंता हूए जे कोना सब वरिष्ठ आ नव रचनाकार सब अयताह। हम सब विचार करी जे जँ सब वरिष्ठ रचनाकार सब औताह त' कतेक मार्गदर्शन भेटत हमरा सब सन नवतुरिया केँ। कतेक नीक सँ दू टा अलग-अलग जेनरेशन केँ एक ठाम बिना कोनो खर्च-बर्च केँ बैसा साहित्यक स्कूलिंग कयल जा सकैछ।
से तीन-चारिटा गोष्ठीक बाद अग्रज सब आबय लगलाह आ हम सब खूब हरखित होइत रहलहुँ। पछिला एक बर्ख मे तेरह टा आयोजन भेल साहित्यिक चौपाड़िक। आब एक बर्ख के बाद जखन पाँछा घुरि तकैत छी त' एकटा नियमित लोकक पतिहानि भेटैत अछि जाहि मे सब कियो सदैव सहयोगक मुद्रा मे पीठ पर ठाढ़ भेटैत छथि। हमरा जनैत एहि अनौपचारिक गोष्ठीक सब सँ पैघ सफलता अछि किछु युवा लेखक केँ मैथिली मे अप्पन कलम चलेनाय आ अप्पन भाषाक प्रति भेल झुकाव। एकटा आर प्रसन्न होयबाक गप्प अछि जे एहि गोष्टिये जकाँ दरभंगा आ दिल्ली मे सेहो एहिये नाम सँ एहने नियमित बैसार शुरू होयब।
मैथिलीक समकालीन सन्दर्भ मे जे हमरा सब केँ अप्पन अग्रजक स्नेह भेटनाय बंद भ' गेल छल पछिला किछु बरख सँ आ तैँ एकटा ऑटोमैटिक कम्युनिकेशन गैप भ' गेल छल, से आब भरि रहल अछि। ओनाहुयो अग्रज पीढ़ीक अनुभव आ नवतुरियाक ऊर्जा जँ एक ठाम होइक त' निश्चित रूप सँ आबय बला समय मे मैथिली मे कतेको सक्कत आ ससक्त लेखकक आगमन होयत आ ओ लोकनि मैथिलीक उज्जवल साहित्यिक भविष्य मे सहायक होइत जयताह। मैथिलीक एहि उज्जवल आ ऊर्जस्वित भविष्य-निर्माण मे जँ 'साहित्यिक चौपाड़ि' एक्कहु टा ख'ढ़ लगा सकल त' हम सब अपना केँ सफल मानब। एखनधरि जीवन मे विधाता कहियो असफल नहि केलनि त' आशा करैत जे एहियो मे सफल होयब।
आ से हेब्बे करब !
(ई आलेख 'साहित्यिक चौपाड़िक' पहिल वार्षिक पत्रिकाक संपादकीय अछि)


text:
मुख्यमंत्री नीतीश कुमार दरभंगा मे बाढ़ि प्रभावित इलाका के दौरा कएलाह. दरभंगा मे मुख्यमंत्री आला अधिकारी सभ के संग बैठक कs हालत के समीक्षा सेहो कएलाह. नीतीश जी अफसर सभ के एकदम मुस्तैद रहय आओर राहत-बचाव मे तेजी लाबय के निर्देश देलखिन्ह. मुख्यमंत्री साफ कहलखिन्ह जे लोक के कोनो परेशानी नहि होबाक चाही आओर सभ लोक तक राहत पहुंचबाक चाही.
पिछला बेर कोसी मे बाढ़ि के समय नीतीशजी के विपक्षी पार्टी सभ खूब निशाना बनौने छलखिन्ह. एहि लेल नीतीशजी एहि बेर कोनो चांस नहि लेबय चाहय छथिन्ह. हमर गाम केवटी के पास खिरमा मे जखने हाईवे पर पानि चढ़ल तुरंत कमिश्नर साहेब... डीएम साहेब आओर सभ आला अधिकारी हरकत मे आबि गेलखिन्ह. मुख्यमंत्री खुद दौरा कs हालात सं रूबरू भेलखिन्ह. मुख्यमंत्री के अएला सं काज मे तेजी आएल अछि. राष्ट्रीय आपदा नियंत्रण बल के जवान सेहो मोटरवोट के संग राहत- बचाव मे लागल छथिन्ह.
दरभंगा आओर मधुबनी के एकटा बड़का इलाका बाढ़ि सं प्रभावित अछि. दरभंगा शहर के किछ इलाका मे सेहो पानि घुसल अछि. पानि के कारण बिजली... गैस... किरासन तेल... सब्जी सभ के आपूर्ति प्रभावित भेल अछि. बीच –बीच मे पानि भs जाए के कारण हालत आओर खराब भेल अछि. केवटी... जाले... बहादुरपुर... घनश्यामपुर... कीरतपुर... गौड़ा बौराम... कुशेश्वरस्थान इलाका बेसि प्रभावित अछि. हमर गाम जाए के रास्ता अखन धरि बंद अछि. दरभंगा जिला के 18 मे सं 13 आओर मधुबनी जिला के आठ टा प्रखंड बाढ़ि सं बेसि प्रभावित अछि. एकरे संग नदी के जलस्तर बढ़य के कारण तटबंध सभ पर दबाव सेहो बनल अछि.


text: देश क पांचम आ ईस्टर्न इंडिया क पहिल सबस बेसी क्षमता वाला घुमंतू रेस्तरां (बिस्कोमान टावर) क उद्घाटन मुख्यमंत्री नीतीश कुमार केलथि । एहि अवसर पर नीतीश कुमार कहलथि जे घुमंतू रेस्तरां बिहार मे बदलाव क प्रतीक अछि। इ रेस्टोरेंट 18म तल्ला पर अछि। एकर ऊंचाई करीब 210 फीट अछि। एहि रेस्टरां स गांधी मैदान एकटा छोट सन पार्क नजरि अबैज अछि। घुमंतू रेस्तरां मे 140 गोटेक बैसबाक व्यवस्था कैल गेल अछि। एकर खासियत इ अछि जे इ एक एचपी क मोटर पर चलि रहल अछि। जाहि स इ 60 मिनट मे एक चक्कर पूरा करैत अछि। गंगा क दृश्य सेहो एहि ठाम स देखल जा सकैत अछि। मुंबई मे दू आ जयपुर आ अहमदाबाद मे एक एकटा एहने घुमंतू रेस्टोरेंट अछि। 16म तल पर एकटा सभागार आ खुलल गार्डेन बनाउल गेल अछि। जतय 300 गोटे लेल कार्यक्रम आयेाजित कैल जा सकैत अछि। एकरा विवाह अथवा पार्टी जइसन आयोजन क लेल बुक कैल जा सकैत अछि। एहि ठाम शाकाहारी, मांसाहारी भोजन, नाश्ता, काफी सहित विभिन्न तरह क व्यंजन एहि ठाम उचित दाम पर भेटत। दाम एहन राहल गेल अछि जे आम आदमी सेहो घुमंतू रेस्तरां मे आबि कए नास्ता आ भोजन करि सकत।


text: कटिहार। बिहार सरकार पूर्वोेत्तर राज्य कए जोड़बा मे मददगार आ सामरिक द्रष्टि स महत्वपूर्ण कोसी नदी पर बनल उच्च स्तरीय सड़क पुल क जीर्णोद्धार करेबा लेल तैयार भ गेल अछि। राज्य क सड़क निर्माण मंत्नी प्रेम कुमार कहला जे जिला मे राष्ट्रीय उच्च पथ संख्या 31 पर निर्मित एहि महत्वपूर्ण पुल क जर्जर स्थिति क मद्देनजर राज्य सरकार अपन कोष स एकर मरम्मत करेबा लेल तैयार अछि। ओ कहला जे केन्द्र सरकार द्वारा 43 वर्ष पुरान एहि सेतु क मरमत आ रख-रखाव पर कोनो ध्यान नहि देल जा रहल अछि। एहन मे आब राज्य सरकार अविलंब एकर मरम्मत करेबाक प्रक्रिया शुरू करत। उल्लेखनीय अछि जे करीब 1025 मीटर लंबा आ 17 स्पैन वाला इ सड़क पुल क कईटा स्लैंब मे पैघ-पैघ गड्डा भ गेल अछि जाहि स पुल पार करबा मे वाहन कए दिक्कत भ रहल अछि। एहि पुल स भकए प्रति दिन पांच हजार वाहन क आवाजाही होइत अछि। एहि सेतु क निर्माण 1962 मे भारत-चीन युद्ध क बाद शुरू भेल छल आ इ 1967 मे बनिकए तैयार भेल छल, मुदा एकर बाद एकर मरम्मत नहि कए समान भेल।


text: पटना/सासाराम। तमिलनाडु क कोयंबटूर स्थित कपड़ा मिल श्रीराम गोकुल टेक्सटाइल प्राइवेट लिमिटेड मे बंधक बनाउल गले स बिहार क 22टा मजदूर सकुशल पटना लौट एलाह। हिनका सब कए शुक्रवार दिन कोयंबटूर जिला प्रशासन मुक्त करौने छल। एहि सिलसिला मे कंपनी क आठ टा बदमाश कए पुलिस गिरफ्तार कैने छल। मुख्यमंत्री नीतीश कुमार हिनका लोकनि कए बंधक बनेबाक सूचना पाबि कए एकरा गंभीरता स लइत राज्य क गृह विभाग क प्रभारी प्रधान सचिव आमिर सभानी कए आवश्यक कार्रवाई करबाक निर्देश देने छलाह। मुख्यमंत्री क निर्देश पर सुभानी तमिलनाडु क गृह सचिव, श्रम विभाग क वरिष्ठ पदाधिकारी आ कोयंबटूर क जिलाधिकारी स संपर्क स्थापित केने छलाह। रोहतास जिले क जिलाधिकारी अनुपम कुमार समाद देलथि अछि जे कोयंबटूर मे रिहा भेल सबटा श्रमिक करगहर थाना क्षेत्र क लखनपुरा, बसंतपुर आ सिरसियां गाम क रहनिहार छथि। श्रमिक क परिवार क लोकक कहब अछि जे कपड़ा मिल मे काज क दौरान एकटा मजदूर मनीष कुमार क हाथ कटि गेल। एकरा लेल जखन मुआवजा मांगल गेल त मिल प्रबंधन पहिने बिहारी मजदूर कए पिटलक फेर बंधक बना लेलक। एहि मे स पिंटु कुमार कोनो तरहे मोबाइल फोन स एकर सूचना अपन परिजन कए देलथि, जेकरन् आद इ मामला प्रकाश मे आइल आ मुख्यमंत्री सक्रिय भ मामला खत्म करौलथि।


text:
भागलपुर. भारतीय भाषा संस्थान, मैसूरक राष्ट्रीय अनुवाद मिशन एवं तिलका मांझी भागलपुर विश्वविद्यालयक मैथिली विभाग दिस सं इतिहास ओ दर्शनशास्त्रक अनुवाद कार्यशाला 1 अक्टूबर सं 7 अक्टूबर धरि आयोजित भेल. एकर उद्घाटन माननीय कुलपति प्रो. नीलाम्बुज किशोर वर्मा, प्रतिकुलपति डॉ. निरंजन कुमार सिन्हा, कुलसचिव, वित्त पदाधिकारी ओ विभागाध्यक्ष प्रो. केष्कर ठाकुर कयलनि.
कार्यशाला मे डॉ. कृष्णा कुमार मंडल, डॉ. यशराज सिंह, डॉ. अमरनाथ झा, डॉ. अनिल कुमार झा, डॉ. अरविन्द कुमार सिंह, डॉ. नीलम कुमारी, डॉ. शम्भुनाथ दत्त झा, डॉ. प्रमोद कुमार पाण्डेय विभिन्न विषय हेतु सहयोग कयलनि. भारतीय भाषा संस्थान, मैसूर केर डॉ. शम्भू कुमार सिंह बतौलनि जे विभिन्न वैज्ञानिक आ प्रचलित शब्द सभक मैथिली अनुवाद भ' गेने विज्ञान, इतिहास आदि विषयक मैथिली भाषा मे छात्र आसानी सं उत्तर द' सकत. एहि सं बांग्ला, मराठी आदि भाषा जकां मैथिली भाषी छात्र कें अपन भाखा मे उत्तर देब सहज भ' जायत. ज्ञात हो जे मैथिली हेतु एहि तरहक कार्याशाल आयोजित होइत रहैत अछि आ ई मैथिली मे विभिन्न विषय केर शोध ओ अध्ययन कयनिहार छात्र लोकनिक हेतु वरदान सं कम नहि अछि.
(Report : निक्की प्रियदर्शिनी)
Tags: हालचाल


text:
– अमर नाथ झा, महरैल, मधुबनी।
खटमधूर
मनुखक जीवन भेलइ उस्सठ, रहलइ नै किछु लास्य
हास के बूझय गारि सम , गारि लगइ जनु हास्य ।
जेकरा नहिं सामर्थ्य हो , अपनहुं पर हँसबाक
से अधिकारी कथमपि नै दोसर घर धँसबाक।
व्यंग-मुस्सरिक असरि हो एतबे,जते सहसगर बुन्न
मोन विदीर्ण करइ नहिं किछुओ,अंग-माथ नै सुन्न ।
छइ जोगीरा जोग सनक, निरमल मन सँ पूर
जनिकर हिरदय शुद्ध नै ,ओ बैसथि हटि दूर ।
हमरा मे नहिं अछि ओ बूता,आ नै गएबाक लूड़ि
रहब फराके, जन प्रबुद्ध सँ, मानिकेअपना बूड़ि।
अंगरेजीक जनु पहिली अप्रिल, एमहुरका थिक फगुआ
मूर्खराज केर ताजक खाँहिस,तें बनलहुं अछि अगुआ ।
के जनलक जे हेतइ काल्हि की,जीयत जे खेलत फागु
क्षणभंगुर तन, साँस निपत्ता,बैसलहुं अछि भऽके आगु ।
नान्हिएटा
बहुत दिन पर ममागाम गेल रही ; बुझू तऽ एक जुग पर । मामा-मामी हमरा देखि अत्यंत हर्षित भेल रहथि । हुनक आनंदक पारावार नै । सामान्य स्वागतोपचार आ कुशलादि वार्ताक बाद मामा कहलन्हि “तों तावत् मामि सँ गप्प लड़ाबह, ता हम पोखरि सँ डूब दय संध्या तर्पण कएने अबै छी । तखन संगे भोजन-भात हेतै ।”
मामा गेलाह स्नान-ध्यान मे, एमहर मामी कहलनि “बौआ एम्हरे आउ ने चुल्हिये ल’ग । भानसो करब आ अहाँ स’ भरि पोख गप्पो करब” । से कतेक दिन सँ सहेजल मोनक गप बहराए लगलनि । मुदा मुख्य फोकस मामाक स्वभावे पर । “बौआ ! अहाँ तऽ अपन माम कें जनिते छी । पंडित छथि तें स्वभावे सँ खिसियाह । नाकहि पर तामस । से दिनानुदिन खटखटाहे भेल जा रहलाहे । नवारी मे बरदास कऽ लेलियै कहुना, आब सहल नै जाइये”।
मामी भानस रान्हि, ठाओं-पिरही लगा देलथिन। दूनू माम-भागिन बैसलहुं । आगाँ थारी लागल । नैवैद्योत्सर्ग आ पंचग्रासोपरान्त भोजन आरम्भे कएने रही की मामाक भात मे केश अभरलनि । आब लिअ’ , मामा सबिक्ख । क्रोधें थरथर ।अक्कर-धक्कर बाजऽ लगलखिन । हाथ बाड़ि देलथिन । मामीक मोन अपरतिब ।
मामी कहलनि “कहलहुँ ने बौआ । आब देखियौ । नान्हिएटा केश ले कतेक आसमर्द करै छथिन्ह” ।
मामाक आनन देखबा जोग भऽ गेल रहनि । क्रोध आ हास्य दूनू संगे बजलाह “अरे ! पैघ रहैत तऽ बुझितहुँ माथक हएत, ई तऽ—–।
(आकाशवाणी दरभंगा सँ फगुआक अवसर पर हास्य-गोष्ठी मे कहियो सूनल गप्पक स्मरण भऽ आएल)